Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart (forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Formålet med dette forslag er at ændre Kommissionens forslag til Europa-Parlamentets og Rådets forordning om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart [1], som ændret ved det ændrede forslag, som Kommissionen har forelagt i henhold til EF-traktatens artikel 250, stk. 2 [2]. I det nye forslag er der taget hensyn til Europa-Parlamentets første udtalelse [3], de flyvetidsregler, som det siden har foreslået [4], samt det arbejde, der er udført i Rådet angående forslaget og et andet kommissionsforslag om fastsættelse af sikkerhedskrav for kabinebesætningen [5].

[1] KOM(2000) 121 endelig af 24.3.2000.

[2] KOM(2002) 30 endelig af 4. 2.2002.

[3] Betænkning nr. A5-0393/2000 af 18.1.2001.

[4] Betænkning nr. A5-0263/2002 af 10.7.2002.

[5] KOM(97) 382 endelig af 22.7.1997: Forslag til Rådets direktiv om kabinebesætningen inden for civil luftfart: Sikkerhedskrav og bevis for faglige kvalifikationer.

2. I dette dokument foreslås der derfor en række afvejede ændringer, som både tager hensyn til nogle problemer, der dukkede op under tidligere drøftelser, og til eksperternes udtalelser. Kommissionen håber, at dette skulle gøre det lettere at komme videre i det arbejde, der har ligget stille i lang tid, så institutionerne kan nå til enighed om at vedtage dette forslag om fælles sikkerhedskrav inden for erhvervsflyvning.

3. Det nye forslag indeholder også de ændringer, der skal foretages i forordningens bestemmelser og i dets tekniske bilag som følge af ikrafttrædelsen af Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur [6], Kommissionens forordning (EF) nr. 1702/2003 af 24. september 2003 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer [7] og Kommissionens forordning (EF) nr. 2042/2003 af 20. november 2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver [8].

[6] EFT L 240 af 7.9.2002 s. 1.

[7] EUT L 243 af 27.9.2003, s. 6.

[8] EUT L 315 af 28.11.2003 s. 1.

Baggrund

4. Da Rådet og Kommissionen udarbejdede den anden liberaliseringspakke i 1989, var de enige om, at EF's lufttransportpolitik også måtte beskæftige sig med harmoniseringen af de rammebestemmelser, der gælder for civil luftfart, både for at kunne opretholde et højt sikkerhedsniveau og for at sikre fair konkurrence på det indre marked. Med henblik herpå blev Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart vedtaget for at etablere og løbende ajourføre harmoniserede bestemmelser for konstruktion, fremstilling, operation og vedligeholdelse af fly og for personale og organisationer, der beskæftiger sig med disse opgaver.

5. For at nå ovennævnte mål inden for erhvervsflyvning besluttede Kommissionen at foreslå Rådet og Europa-Parlamentet harmoniserede bestemmelser, som bygger på de tilsvarende fælles luftfartskrav (Joint Aviation Requirement - JAR) [9], som er blevet udarbejdet af de fælles luftfartsmyndigheder (Joint Aviation Authorities - JAA) [10].

[9] JAR-OPS 1, blev vedtaget af JAA i 1995 og omfatter erhvervsmæssige operationer, dvs. transport med fly af passagerer eller fragt mod vederlag eller lejeafgift. Erhvervsmæssige operationer med rotorfartøjer omfattes af JAR-OPS 3.

[10] De fælles luftfartsmyndigheder, der er en sammenslutning bestående af de nationale luftfartsmyndigheder i 37 europæiske lande, herunder de 15 EU-medlemsstater, blev oprettet med henblik på at harmonisere de krav, der anvendes til at regulere luftfartssikkerhed.

6. Kommissionen forelagde to forslag.

Kommissionen forelagde i 2000 et forslag (se fodnote 1) om at indsætte JAR-OPS 1 som et nyt bilag til forordning (EØF) nr. 3922/91 med de nødvendige tilpasninger for at bringe teksten i overensstemmelse med EU-retten og EU's politikker. I dette forslag var sikkerhedskrav vedrørende kabinebesætningen dog begrænset til de krav, som udelukkende er luftfartsselskabernes ansvar.

Man havde så tidligt som 1997 forelagt et forslag til direktiv om kabinebesætningen: sikkerhedskrav og bevis for faglige kvalifikationer, der omfattede de krav, som ikke udelukkende er luftfartsselskabernes ansvar, samt yderligere krav, hvad angår alder, sundhedstilstand, godkendelse af uddannelsesorganisationer og anerkendelse af beviser for faglige kvalifikationer (se fodnote 5).

7. Begge disse forslag er siden blevet indgående drøftet af både Rådet og Europa-Parlamentet.

Drøftelserne i Europa-Parlamentet af forslaget om JAR-OPS 1 har efter førstebehandling ført til vedtagelse af en udtalelse (se fodnote 3), som opfordrer Kommissionen til at vedtage 13 ændringsforslag.

Efter at Parlamentet havde vedtaget en udtalelse om forslaget vedrørende sikkerhedskrav for kabinebesætningen, havde Kommissionen allerede forelagt et ændret forslag til dette direktiv [11].

[11] KOM(99) 68 endelig af 5.3.1999 om ændret forslag til Rådets direktiv om kabinebesætningen inden for civil luftfart: sikkerhedskrav og bevis for faglige kvalifikationer.

8. Rådet mente efter at have behandlet forslaget om JAR-OPS 1 og det ændrede forslag vedrørende sikkerhedskrav for kabinebesætningen under ét, at det ville være mere i overensstemmelse med den nuværende praksis at ændre begge forslags struktur og indhold.

Direktivforslaget om sikkerhedskrav for kabinebesætningen bør derfor begrænses til at omfatte uddannelseskrav, der ikke er specifikke for luftfartsselskabet, og de uddannelseskrav, der er specifikke for luftfartsselskabet, bør indgå i forordningsforslaget, på samme måde som JAR-OPS 1.

Valget af procedure til EU-kontrol med medlemsstaternes operationelle fleksibilitet med kort varsel (artikel 8, stk. 3 og 4) var heller ikke hensigtsmæssigt, så sikkerhedsproceduren bør anvendes i stedet for forskriftsproceduren.

Der blev også opnået enighed om ændringer af forordningsforslagets tekniske bilag (dvs. det nye bilag III til forordning (EØF) nr. 3922/91).

Endelig blev det fundet nødvendigt at fastsætte en udvalgsprocedure, for at de ændringer, som JAA er ved at foretage eller planlægger at foretage i JAR-OPS 1, kan blive medtaget i det nye bilag III, før det træder i kraft.

9. På denne baggrund forelagde Kommissionen den 4. februar 2002 sit ændrede forslag til Europa-Parlamentets og Rådets forordning om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart, som ændrer det forslag, der blev vedtaget den 24. marts 2000 som KOM(2000) 121 endelig (se fodnote 2).

Formålet var at tage hensyn til essensen i de af Europa-Parlamentets forslag, som Kommissionen kunne gå med til, og til de strukturelle og indholdsmæssige ændringer, som Rådets eksperter ønskede, herunder den ændrede ligevægt mellem forordningen og direktivet for så vidt angår uddannelse af kabinebesætningen.

10. Det ændrede forslag til det komplementære direktiv vedrørende sikkerhedskrav gældende for kabinebesætningen skulle forelægges separat.

11. Efter en ny førstebehandling vedtog Europa-Parlamentet den 4. september 2002 et langt og yderst detaljeret forslag til ændring af bestemmelserne om flyvetjeneste- og hviletid i Kommissionens ændrede forslag af 4. februar 2002 (se fodnote 4).

Ændringsforslaget vedrørte den nye subpart Q, som Kommissionen havde indsat i det tekniske bilag for at imødekomme Europa-Parlamentets betænkeligheder med hensyn til de manglende bestemmelser om flyve-, tjeneste- og hviletid. Forslaget omhandlede i detaljer spørgsmål som tjenesteperiode, tilkaldevagt og hvileperiode for både kabinebesætning og flybesætning og begrænsede den maksimale daglige flyvetjenesteperiode til 13 timer eller til 11 timer og 45 minutter, hvis tjenesteperioden ligger mellem kl. 22.00 og 04.59.

12. De efterfølgende drøftelser i Rådet drejede sig om JAR-OPS 1 og kabinebesætningsbestemmelser, uden at reglerne om flyve-, tjeneste- og hviletid blev behandlet.

Med hensyn til det ændrede forordningsforslag om inkorporering af JAR-OPS gik Rådet med til at tilpasse forslaget til den seneste udgave af JAR-OPS. Flere delegationer foreslog også, at andre bestemmelser om væsentlige krav til kabinebesætninger og uddannelse af dem blev overført fra direktivet til forordningsudkastet.

13. På den baggrund har Kommissionen taget sine oprindelige forslag op til fornyet behandling og har for at fremme vedtagelsen af dem besluttet at forelægge et ændret forslag, der indsætter de af Europa-Parlamentet foreslåede flyvetidsregler som subpart Q i bilag III tilpasset i det omfang, det er nødvendigt, for at teksten kan være i overensstemmelse med EU's institutionelle procedurer. Der er også blevet indføjet en revisionsklausul samt nogle mindre ændringer af kabinebesætningsreglerne efter forslag fra Rådet.

14. Derudover gælder forordning (EØF) nr. 3922/91 for konstruktion, fremstilling, operation og vedligeholdelse af fly og for personale og organisationer, som er involveret i disse opgaver. Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur [12] indfører dog nye regler for konstruktion, fremstilling og vedligeholdelse af fly og ophæver bilag II til forordning (EØF) nr. 3922/91 fra den 28. september 2003.

[12] EFT L 240 af 7.9.2002 s. 1.

Gennemførelsesbestemmelserne i Kommissionens forordning (EF) nr. 2042/2003 af 20. november 2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver, indeholder vedligeholdelsesbestemmelser, der svarer til bestemmelserne i subpart M i JAR-OPS.

For at undgå en uklar og kontradiktorisk juridisk situation bør forordning (EØF) nr. 3922/91 og dens tekniske bilag tilpasses under hensyntagen til disse EF-forordninger af nyere dato.

De vigtigste ændringer af forordningen

Ny betragtning om direktivet om tilrettelæggelse af arbejdstiden for mobile arbejdstagere i civil luftfart

15. Med dette forslag indsættes der i bilag III en ny subpart Q vedrørende flyve-, tjeneste- og hviletid. Dette spørgsmål er allerede delvis omfattet af direktiv 2000/79/EF af 27. november 2002 om iværksættelse af den europæiske aftale om tilrettelæggelse af arbejdstiden for mobile arbejdstagere i civil luftfart [13].

[13] EFT L 302 af 1.12.2000, s. 57.

16. Det er nødvendigt at henvise til sidstnævnte retsakt i en ny betragtning for at præcisere, at de mere detaljerede tekniske krav i subpart Q er forenelige med minimumsforskrifterne i direktiv 2000/79/EF.

Definition af "myndighed" (artikel 2 i forordning (EØF) nr. 3922/91)

17. JAR-OPS-bestemmelserne overdrager visse opgaver og ansvarsområder i forbindelse gennemførelsen af JAR-OPS-bestemmelserne til "myndigheden". Denne myndighed ser imidlertid ikke ud til at være defineret eller identificeret i forordningen.

18. Af klarhedshensyn og med henblik på ensartet anvendelse af EU-reglerne bør der indsættes en ny definition i artikel 2 i forordning (EØF) nr. 3922/91. Den myndighed i medlemsstaten, der har udstedt driftstilladelsescertifikatet (air operator's certificate - AOC) til en given operatør, og som er nævnt i OPS C 1.175 og i praksis er ansvarlig for at undersøge, om operatøren overholder JAR-OPS-bestemmelserne, er den mest velegnede myndighed til at garantere, at EU-OPS-bestemmelserne gennemføres.

Ændringer som følge af, at forordning (EF) nr. 1592/2002 er trådt i kraft

19. Der er vedtaget to kommissionsforordninger vedrørende certificering og vedligeholdelse af luftfartøjer og hermed forbundet materiel, dele og apparatur og certificering af konstruktions- og produktionsorganisationer. Det anvendelsesområde, der er beskrevet i artikel 1, stk. 1, i forordning (EØF) nr. 3922/91, skal derfor begrænses til operation og vedligeholdelse af luftfartøjer og til personer og organisationer, som er involveret i disse opgaver.

20. Subpart M - Vedligeholdelse af flyvemaskiner - i bilag III til forordning (EØF) nr. 3922/91 bør dog kun anvendes, indtil vedligeholdelsesbestemmelserne i forordning (EF) nr. 2042/2003 træder i kraft, dvs. den 28. september 2005 ifølge artikel 7 i sidstnævnte forordning.

Denne begrænsning indebærer også, at henvisningerne til konstruktion og fremstilling og de bestemmelser, der udelukkede vedrører disse opgaver (dvs. artikel 6, stk. 2), skal udgå overalt i forordning (EØF) nr. 3922/91.

21 Artikel 57 i forordning (EF) nr. 1592/2002 ophæver bilag II til forordning (EØF) nr. 3922/91 fra den 28. september 2003. Som følge heraf skal henvisningerne til dette bilag også udgå af forordningen.

EU-kontrol af flyvetidsundtagelser (ny artikel 8a)

22. Det ændrede forslag indeholder en ny artikel 8a, som tillader større fleksibilitet med hensyn til at fastsætte nationale undtagelser fra flyvetidsbestemmelserne. Det fastsættes også, at en operatør, der ønsker en undtagelse, skal dokumentere, at den er sikker.

Den europæiske luftfartssikkerhedsmyndigheds videnskabelige vurdering af bestemmelserne i subpart Q i bilag III (ny artikel 8b)

23. Der er også indsat en ny artikel 8b om indførelse af en klausul om revision af subpart Q i bilag III efter tre år.

Ændringer af det nye bilag III

Almindelig dispensationsklausul (subpart B)

24. OPS 1.010 og 1.015 indfører en almindelig klausul om dispensation fra bestemmelserne i OPS del 1. Dette spørgsmål er allerede omfattet af artikel 8 i forordning (EØF) nr. 3922/91, der indeholder en fuldstændig ordning for dispensationer fra reglerne i bilag III. Som følge heraf bør OPS 1.010 og 1.015 udgå.

Krav vedrørende kabinebesætningen (subpart 0)

25. På baggrund af drøftelserne i Rådet er formålet med det nye forslag at overføre nogle af bestemmelserne i artikel 4 og 5 i og i bilag I til ovennævnte direktiv til subpart O i bilag III til forordning (EF) nr. 3922/91. Disse bestemmelser kan mere præcist findes i OPS 1.995, 1.1005 og bilag 1 til OPS 1.1005.

26. Ud over denne direkte overførsel er der blevet foretaget mindre ændringer i OPS 1.988, 1.995, 1.1005, 1.1010 og 1.1025.

Formålet med ændringerne af OPS 1.995 er at skabe klarere forbindelser mellem de grundlæggende krav og de forskellige uddannelsesbestemmelser, der er nærmere beskrevet i teksten.

Ændringerne af OPS 1.1005, 1.1010 og 1.1025 indeholder en henvisning til, at medlemsstaternes myndigheder skal godkende uddannelsesorganisationer og -programmer. Dette indebærer ikke, at de nationale myndigheder skal udstede et certifikat.

Flyve- og hviletid for besætningen (subpart Q)

27. Kommissionen deler Europa-Parlamentets opfattelse af, at det er foruroligende, at der ikke findes nærmere bestemmelser om flyve-, tjeneste- og hviletid for besætningen, og især at der er en klar sammenhæng mellem dem og luftfartssikkerhed og flyulykker. De gældende krav er på nuværende tidspunkt fortsat nationale, ikke harmoniserede og endog mangelfulde. Formålet med den nye subpart Q er at fastsætte minimumsforskrifter, der er forenelige med direktiv 2000/79/EF og nugældende god praksis.

28. Derfor indsættes hele Europa-Parlamentets ændringsforslag, der indeholder et fuldstændigt sæt regler for flyvetidsregler som "Subpart Q - Flyve-, tjeneste- og hviletid".

29. Der er indsat et begrænset antal ændringer i ændringsforslaget for at sikre, at den procedure, der giver medlemsstaterne mulighed for at indføre undtagelser, er forenelig med EU-lovgivningen, især den nye artikel 8a i forordning (EØF) nr. 3922/91, der indeholder nærmere bestemmelser om den procedure, der skal følges.

30. Ud over henvisningen til artikel 8a fastsættes det også, at operatører, der ønsker en undtagelse, skal dokumentere, at den er sikker.

31. Andre mindre ændringer skyldes, at minimumsforskrifterne i subpart Q skal tage hensyn de begrænsninger, der allerede er fastsat i direktiv 2000/79/EF om iværksættelse af den europæiske aftale om tilrettelæggelse af arbejdstiden for mobile arbejdstagere i civil luftfart.

Mindre ændringer

32. Det nye bilag III er blevet ajourført, og en række trykfejl er rettet, og der er foretaget andre redaktionelle ændringer.

2000/0069 (COD)

Ændret forslag til EUROPA-PARLAMENTETS OG RÅDETS FORORDNING

om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen [14],

[14] EFT C 311 E af 31.10.2000, s. 13.

under henvisning til udtalelse fra Det Europæiske Økonomiske og Sociale Udvalg [15],

[15] EFT C 14 af 16.1.2001, s. 33.

efter høring af Regionsudvalget,

i henhold til proceduren i traktatens artikel 251 [16], og

[16] EUT C

ud fra følgende betragtninger:

(1) Forordning (EØF) nr. 3922/91 [17] fastsætter fælles sikkerhedskrav, som er opført i dens bilag II, hvad angår konstruktion, fremstilling, operation og vedligeholdelse af luftfartøjer samt personer og organisationer, som er involveret i disse opgaver. Disse harmoniserede sikkerhedskrav gælder for alle fly, der opereres af Fællesskabets luftfartsselskaber, enten de er registreret i en medlemsstat eller i et tredjeland.

[17] EFT L 373 af 31.12.1991, s. 4, senest ændret ved Kommissionens forordning (EF) nr. 2871/2000 (EFT L 333 af 29.12.2000, s. 47).

Nævnte forordning kræver i artikel 4, stk. 1, at de fælles tekniske krav og administrative procedurer skal vedtages på grundlag af artikel 80, stk. 2, i traktaten for de områder, der ikke er nævnt i bilag II.

(2) Forordning (EØF) nr. 2407/92 af 23. juli 1992 om udstedelse af licenser til luftfartsselskaber [18] fastsætter i artikel 9, at det til enhver tid er en betingelse for udstedelse af en licens og for dennes gyldighed, at det pågældende foretagende er besiddelse af en gyldig AOC (Air Operator's Certificate), der dækker den virksomhed, som licensen omfatter, og er i overensstemmelse med de kriterier, der er fastlagt i den relevante rådsforordning. Det er nu hensigtsmæssigt at fastlægge sådanne kriterier.

[18] EFT L 240 af 24.8.1992, s. 1.

(3) De fælles luftfartsmyndigheder (Joint Aviation Authorities - JAA) har vedtaget et sæt harmoniserede bestemmelser for erhvervsmæssig lufttransport, JAR-OPS 1. JAR-OPS 1 (Ændring 2 af 1. juli 2000) fastsætter det sikkerhedsniveau, der er påkrævet for denne type operationer og udgør derfor et godt grundlag for EF-retten om operationer med fly. Der må foretages ændringer i denne tekst for at bringe den i overensstemmelse med EF-retten og EF's politikker, idet der må tages hensyn til dens mange indvirkninger på det økonomiske og sociale område. Den reviderede tekst vil være forskellig fra JAR-OPS 1 og kan derfor ikke indføres i EF-retten med en simpel henvisning til dens titel i bilag II til forordning (EØF) nr. 3922/91. Denne forordning må derfor tilføjes et nyt bilag III med de nødvendige krav.

(4) Luftfartsvirksomheder bør have tilstrækkelig fleksibilitet til at kunne klare uforudsete operationelle omstændigheder, både af hastende art og af begrænset varighed, eller til at vise, at de kan opnå et tilsvarende sikkerhedsniveau med andre midler end ved anvendelse af de fælles bestemmelser i bilag III. Medlemsstaterne bør derfor have beføjelse til at dispensere fra de fælles tekniske krav og administrative procedurer eller indføre undtagelser. Sådanne dispensationer og undtagelser kan dog i bestemte tilfælde underminere de fælles sikkerhedskrav eller skabe markedsfordrejning, og det er derfor nødvendigt, at omfanget heraf begrænses strengt, og at udstedelse af undtagelser er betinget af passende EF-kontrol. Med henblik herpå bør Kommissionen have beføjelse til at træffe beskyttelsesforanstaltninger.

(5) Bestemmelserne i forordning (EØF) nr. 3922/91 vedrørende udvalgsproceduren bør fastsættes under hensyntagen til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [19]

[19] EFT L 184 af 17.7.1999, s. 23.

(6) Bestemmelserne i forordning (EØF) nr. 3922/91 om anvendelsesområdet og henvisningerne til dens bilag II bør tilpasses for at tage hensyn til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur [20] og Kommissionens forordning (EF) nr. 1702/2003 af 24. september 2003 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer [21] og Kommissionens forordning (EF) nr. 2042/2003 af 20. november 2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver [22].

[20] EFT L 240 af 7.9.2002, s. 1.

[21] EFT L 243 af 27.9.2003, s. 7.

[22] EFT L 315 af 28.11.2003, s. 1.

(7) I nærværende forordning, især i subpart Q i bilag III, tages der hensyn til de begrænsninger og minimumsforskrifter, der er fastsat i Rådets direktiv 2000/79/EF af 27. november 2000 om iværksættelse af den europæiske aftale om tilrettelæggelse af arbejdstiden for mobile arbejdstagere i civil luftfart [23]. De begrænsninger, der er fastsat i dette direktiv, bør altid overholdes for mobile arbejdstagere i civil luftfart. Bestemmelserne i subpart Q i bilag III og andre bestemmelser, der er godkendt i henhold til denne forordning, kan ikke på nogen måde være bredere og dermed yde disse arbejdstagere mindre beskyttelse.

[23] EFT L 302 af 1.12.2000, s. 57.

(8) Forordning (EØF) nr. 3922/91 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 3922/91 foretages følgende ændringer:

(1) Artikel 1, stk. 1, affattes således:

"1. Denne forordning gælder for harmonisering af tekniske krav og administrative procedurer for sikkerhed inden for civil luftfart med hensyn til operation og vedligeholdelse af luftfartøjer og personer og organisationer, som er involveret i disse operationer."

(2) I artikel 2 indsættes følgende definition:

"i) myndigheden i bilag III: den myndighed, der har udstedt AOC (air operator's certificate) (driftstilladelsescertifikat)."

(3) Artikel 3 affattes således:

"Artikel 3

1. Med forbehold af artikel 11, er de fælles tekniske krav og administrative procedurer, der anvendes i Fællesskabet for erhvervsmæssig transport med fly, de i bilag III angivne.

2. Bestemmelserne i subpart M i bilag III anvendes indtil den 28. september 2005. Fra den dato skal henvisninger til denne subpart eller nogen af dens bestemmelser forstås som henvisninger til del-M i Kommissionens forordning (EF) nr. 2042/2003 eller relevante bestemmelser heri."

(4) Artikel 4, stk. 1, affattes således:

"1. For de områder, der ikke er omfattet af bilag III, vedtages der på grundlag af traktatens artikel 80, stk. 2, fælles tekniske krav og administrative procedurer. Kommissionen forelægger, om nødvendigt, snarest passende forslag inden for disse områder."

(5) Artikel 6 affattes således:

"Artikel 6

Medlemsstaterne godkender uden yderligere tekniske krav eller vurderinger luftfartøjer, der opererer i overensstemmelse med de fælles tekniske krav og administrative procedurer. Hvis den oprindelige godkendelse er givet med visse begrænsninger, gælder de samme begrænsninger for senere godkendelser"

(6) Artikel 7 affattes således:

"Artikel 7

Medlemsstaterne anerkender en certificering af organisationer eller personer under dens jurisdiktion og myndighed, der medvirker til vedligeholdelse af produkter og operation af luftfartøjer, når en anden medlemsstat eller en organisation, som handler på dens vegne, har foretaget denne certificering i overensstemmelse med denne forordning."

(7) Artikel 8 affattes således:

"Artikel 8

1. Bestemmelserne i artikel 3-7 er ikke til hinder for, at en medlemsstat kan reagere omgående på et sikkerhedsproblem, der vedrører et produkt, en person eller en organisation, der er omfattet af denne forordnings bestemmelser.

Hvis sikkerhedsproblemet skyldes, at de fælles tekniske krav og administrative procedurer medfører et utilstrækkeligt sikkerhedsniveau eller mangler ved de fælles tekniske krav og administrative procedurer, skal medlemsstaterne øjeblikkelig underrette Kommissionen og de andre medlemsstater om de trufne foranstaltninger og grundene hertil.

2. Kommissionen beslutter i overensstemmelse med proceduren i artikel 12, stk. 2, om et utilstrækkeligt sikkerhedsniveau eller en mangel i de fælles tekniske krav og administrative procedurer berettiger en fortsættelse af de foranstaltninger, der er vedtaget i henhold til stk. 1 i nærværende artikel. I så fald tager den også de nødvendige skridt til at ændre de pågældende fælles tekniske krav og administrative procedurer i henhold til artikel 4 eller 11. Hvis det konstateres, at medlemsstatens foranstaltninger ikke er berettigede, skal medlemsstaten tilbagekalde de pågældende foranstaltninger.

3. Medlemsstaterne kan indrømme undtagelser fra de tekniske krav og administrative procedurer angivet i denne forordning i tilfælde af uforudset tvingende operationel nødvendighed eller operationelle behov af begrænset varighed.

Kommissionen og de andre medlemsstater underrettes om de indrømmede undtagelser, så snart der er tale om gentagne undtagelser, eller hvis de indrømmes for et længere tidsrum end to måneder.

4. Når Kommissionen og de andre medlemsstater underrettes om de undtagelser, der indrømmes af en medlemsstat i medfør af stk. 3 i denne artikel, undersøger Kommissionen, om undtagelserne er i overensstemmelse med denne forordnings sikkerhedsmålsætning eller enhver anden bestemmelse i EF-retten.

Hvis den konstaterer, at de indrømmede undtagelser ikke er i overensstemmelse med denne forordnings sikkerhedsmålsætning eller enhver anden bestemmelse i EF-retten, træffer Kommissionen afgørelse om beskyttelsesforanstaltninger efter proceduren i artikel 12a.

I så fald skal medlemsstaten ophæve undtagelsen.

5. I tilfælde, hvor det er muligt at opnå et sikkerhedsniveau, der svarer til det niveau, der opnås ved anvendelse af de fælles tekniske krav og administrative procedurer i nærværende forordnings bilag III, kan medlemsstaterne uden diskriminering på grund af ansøgernes nationalitet og under hensyntagen til behovet for ikke at fordreje konkurrencen, godkende afvigelser fra disse bestemmelser.

Den pågældende medlemsstat skal i så fald underrette Kommissionen om, at den har til hensigt at give en sådan godkendelse, samt om de betingelser, der tænkes anvendt for at nå et tilsvarende sikkerhedsniveau.

6. Kommissionen iværksætter inden for et tidsrum på tre måneder efter underretning fra en medlemsstat i henhold til bestemmelserne i stk. 5, den i artikel 12, stk. 2, nævnte procedure med henblik på at træffe afgørelse om, hvorvidt den foreslåede godkendelse opfylder betingelserne i stk. 5 og kan godkendes.

Hvis dette er tilfældet, meddeler den sin beslutning til alle medlemsstaterne, som så også har ret til at anvende denne foranstaltning. De relevante bestemmelser i bilag III kan også ændres for at afspejle en sådan foranstaltning.

Bestemmelserne i artikel 6 og 7 gælder for den pågældende foranstaltning."

(8) Følgende indsættes som artikel 8a og 8b:

"Artikel 8a

1. For at give mulighed for større fleksibilitet, når der fastlægges planer for besætningsmedlemmers flyve-, tjeneste- og hviletid (FTL), kan medlemsstaterne vedtage bestemmelser vedrørende subpart Q i henhold til punkt A.5.2.1, D.5.4.1, E.1.3.1, F.1, H.1.4 og H.2.1.

2. Medlemsstaterne skal straks informere Kommissionen om de supplerende bestemmelser, de har til hensigt at indføre, og begrundelsen herfor.

3. Kommissionen afgør efter proceduren i artikel 12, stk. 2, hvorvidt de supplerende bestemmelser er i overensstemmelser med denne forordnings sikkerhedsmålsætning eller andre bestemmelser i EF-retten, og om de kan godkendes.

I bekræftende fald har medlemsstaterne ret til at anvende de supplerende bestemmelser.

Artikel 8b

1. Senest tre år efter denne forordnings ikrafttrædelse foretager det europæiske luftfartssikkerhedsagentur en videnskabelig og medicinsk vurdering af bestemmelserne i subpart Q i bilag III.

2. Det europæiske luftfartssikkerhedsagentur bistår Kommissionen med at udarbejde forslag til ændring af de gældende tekniske bestemmelser i subpart Q i bilag III, jf. dog artikel 7 i forordning (EF) nr. 1592/2002."

(9) Artikel 11, stk. 1, affattes således:

"1. Kommissionen skal efter proceduren i artikel 12, stk. 2, tilpasse de fælles tekniske krav og administrative procedurer, der er opført i bilag III, til det videnskabelige og tekniske fremskridt."

(10) Artikel 12, stk. 2 og 3, affattes således:

"2. Når der henvises til dette stykke, finder forskriftsproceduren i artikel 5 i Rådets afgørelse 1999/468/EF* anvendelse i overensstemmelse med samme afgørelses artikel 7 og 8.

3. Det i artikel 5, stk. 6, i afgørelse 1999/468/EF omhandlede tidsrum fastsættes til tre måneder."

_____________________

* EFT L 184 af 17.7.1999, s. 23."

(11) Følgende indsættes som artikel 12a:

"Artikel 12a

Når der henvises til denne artikel, finder beskyttelsesproceduren i artikel 6 i afgørelse 1999/468/EF anvendelse.

Før Kommissionen træffer afgørelse, hører den det ved artikel 12, stk. 1, nedsatte udvalg.

Det i artikel 6, litra b), i afgørelse 1999/468/EF omhandlede tidsrum fastsættes til tre måneder.

Hvis Kommissionens afgørelse indbringes for Rådet af en medlemsstat, kan Rådet med kvalificeret flertal træffe anden afgørelse inden for et tidsrum på tre måneder."

(12) Teksten i bilaget til nærværende forordning indsættes som bilag III.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Bilag III finder anvendelse fra den [seks måneder efter denne forordnings ikrafttrædelse], jf. dog bestemmelserne i artikel 11 i forordning (EØF) nr. 3922/91 i ændret form.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG

"BILAG III

Fælles tekniske krav og administrative procedurer, som finder anvendelse på erhvervsmæssig lufttransport udført af flyvemaskine

OPS 1: Erhvervsmæssig lufttransport (flyvemaskiner)

Indholdsfortegnelse (generel oversigt)

SUBPART A - Anvendelsesområde

SUBPART B - Generelt

SUBPART C - Certificering af og tilsyn med luftfartsforetagender

SUBPART D - Operationelle procedurer

SUBPART E - Operationer under alle vejrforhold.

SUBPART F - Præstation generelt

SUBPART G - Præstationsklasse A

SUBPART H - Præstationsklasse B

SUBPART I - Præstationsklasse C

SUBPART J - Masse og balance

SUBPART K - Instrumenter og udstyr

SUBPART L - Kommunikations- og navigationsudstyr

SUBPART M - Vedligeholdelse af flyvemaskiner

SUBPART N - Flybesætning

SUBPART O - Kabinebesætning

SUBPART P - Håndbøger, logbøger og dokumentation

SUBPART Q - Flyve-, tjeneste- og hviletid

SUBPART R - Lufttransport af farligt gods

SUBPART S - Sikkerhed

SUBPART A

ANVENDELSESOMRÅDE

OPS 1.001

Anvendelsesområde

(se bilag 1 til OPS 1.001)

OPS del 1 fastsætter krav, som gælder for enhver civil flyvemaskine til erhvervsmæssig lufttransport, der udføres af ethvert luftfartsforetagende, som har sit hovedforretningssted og eventuelt hjemsted i en medlemsstat, i det følgende benævnt luftfartsforetagende. OPS 1 finder ikke anvendelse på flyvemaskiner, når disse benyttes til militære, toldmæssige og politimæssige formål.

Bilag 1 til OPS 1.001

Senere datoer for opfyldelse af krav indeholdt i OPS 1

Visse bestemmelser i OPS 1 har datoer for opfyldelsen, som er senere end ikrafttrædelsesdatoen for OPS 1. De bestemmelser, hvor dette er tilfældet, og de dermed forbundne datoer for opfyldelsen er som følger:

- OPS 1.668 (2) ...1.1.2005

SUBPART B

GENERELT

OPS 1.005

Generelt

(a) Luftfartsforetagendet må ikke operere en flyvemaskine til erhvervsmæssig lufttrafik, medmindre det er i overensstemmelse med OPS del 1.

(b) Luftfartsforetagendet skal overholde ethvert luftdygtighedskrav, som finder anvendelse på flyvemaskiner, der benyttes til erhvervsmæssig lufttrafik.

(c) Enhver flyvemaskine skal opereres i overensstemmelse med bestemmelserne i flyvemaskinens luftdygtighedsbevis og inden for de godkendte begrænsninger, som er angivet i flyvemaskinens flyvehåndbog.

OPS 1.020

Love, bestemmelser og procedurer - luftfartsforetagendets ansvarsområder

Luftfartsforetagendet skal sikre, at

(1) alle ansatte er gjort bekendt med, at de skal overholde de love, bestemmelser og procedurer, som gælder i de stater, hvor flyvningerne udføres, og som er relevante for udførelsen af deres pligter, og at

(2) alle besætningsmedlemmer er gjort bekendt med de love, bestemmelser og procedurer, som er relevante for udførelsen af deres pligter.

OPS 1.025

Fælles sprog

(a) Luftfartsforetagendet skal sikre, at alle besætningsmedlemmer kan kommunikere på et fælles sprog.

(b) Luftfartsforetagendet skal sikre, at alt operativt personale kan forstå det sprog, på hvilket de dele af driftshåndbogen, som vedrører deres pligter og ansvar, er skrevet.

OPS 1.030

MEL-lister (lister over mindsteudstyr) - luftfartsforetagendets ansvar

(a) Luftfartsforetagendet skal for hver flyvemaskine udarbejde en liste over mindsteudstyr (MEL), som er godkendt af Myndigheden. Denne liste skal være baseret på, men må ikke være mindre restriktiv end den relevante masterliste over mindsteudstyr (MMEL) (hvis en sådan foreligger), som er godkendt af Myndigheden.

(b) Luftfartsforetagendet må ikke operere en flyvemaskine, som ikke er i overensstemmelse med MEL, medmindre Myndigheden har givet tilladelse hertil. En eventuel sådan tilladelse giver under ingen omstændigheder tilladelse til en operation, som overskrider begrænsningerne i MMEL.

OPS 1.035

Kvalitetssystem

(a) Luftfartsforetagendet skal udarbejde et kvalitetssystem og udpege en kvalitetschef til at overvåge overholdelsen og tilstrækkeligheden af de procedurer, som kræves for at garantere sikker operationel praksis og luftdygtige flyvemaskiner. Kontrollen med denne overholdelse skal omfatte et system for tilbagemelding til den ansvarlige chef (se også OPS 1.175(h)) for at sikre eventuelle korrigerende handlinger.

(b) Kvalitetssystemet skal omfatte et kvalitetssikringsprogram, som indeholder procedurer, der er udarbejdet således, at det kontrolleres, at alle flyvninger udføres i overensstemmelse med alle gældende krav, standarder og procedurer.

(c) Kvalitetssystemet og kvalitetschefen skal godkendes af Myndigheden.

(d) Kvalitetssystemet skal beskrives i de relevante dokumenter.

(e) Uanset ovenstående underpunkt (a) kan Myndigheden acceptere, at der udnævnes to kvalitetschefer, én for flyvninger og én for vedligeholdelse, forudsat at luftfartsforetagendet har udpeget én kvalitetsstyringsenhed til at sikre, at kvalitetssystemet anvendes ensartet gennem hele flyvningen.

OPS 1.037

Program for forebyggelse af havarier og for flyvesikkerhed

Luftfartsforetagendet skal udarbejde et program for forebyggelse af havarier og for flyvesikkerhed, som kan integreres i kvalitetssystemet, herunder

(1) et program for at opnå og fastholde risikoerkendelse hos alle personer, der er involveret i flyvningerne, og

(2) en evaluering af de relevante oplysninger om havarier og hændelser og offentliggørelse af de hertil relaterede oplysninger.

OPS 1.040

Besætningsmedlemmer

(a) Luftfartsforetagendet skal sikre, at alle operationelle flyve- og kabinebesætningsmedlemmer er uddannet i og kompetente til at udføre de pligter, de er pålagt.

(b) Hvis der er besætningsmedlemmer, som ikke er kabinebesætningsmedlemmer, der udfører deres pligter i passagerkabinen på en flyvemaskine, skal luftfartsforetagendet sikre, at

(1) de ikke af passagererne forveksles med kabinebesætningsmedlemmer,

(2) de ikke optager påkrævede anviste kabinebesætningsstationer,

(3) de ikke hæmmer kabinebesætningsmedlemmerne i at udføre deres pligter.

OPS 1.050

Informationer om eftersøgning og redning

Luftfartsforetagendet skal sikre, at væsentlige oplysninger om eftersøgnings- og redningstjenester i forbindelse med en flyvning er lettilgængelige i cockpittet.

OPS 1.055

Oplysninger om nød- og overlevelsesudstyr om bord

Luftfartsforetagendet skal sikre, at der foreligger lister med oplysninger om det nød- og overlevelsesudstyr, som forefindes om bord på alle foretagendets flyvemaskiner, og at disse umiddelbart kan meddeles redningskoordineringscentralerne. Disse oplysninger skal, hvor det er relevant, omfatte nummer, farve og type på redningsflåder og pyroteknik, oplysninger om nødbeholdning af lægemidler, vandbeholdning samt bærbart nødradioudstyrs type og frekvenser.

OPS 1.060

Nødlanding på vandet

Luftfartsforetagendet må ikke operere en flyvemaskine, hvis godkendte kabinekonfiguration er på flere end 30 passagersæder, på flyvninger over vand i en afstand, som er længere end 120 minutters flyvning ved marchfart eller 400 sømil (afhængigt af, hvilken afstand der er den korteste) fra land, hvor der kan foretages en nødlanding, medmindre flyvemaskinen opfylder de krav til nødlanding på vandet, som er angivet i den gældende luftdygtighedsforskrift.

OPS 1.065

Befordring af krigsvåben og krigsmateriel

(a) Luftfartsforetagendet må ikke befordre krigsvåben og krigsmateriel ad luftvejen, medmindre alle berørte stater har godkendt dette.

(b) Luftfartsforetagendet skal sikre, at krigsvåben og krigsmateriel

(1) anbringes i flyvemaskinen på et sted, som er utilgængeligt for passagerer under flyvning, og

(2) ikke er ladt, i tilfælde af skydevåben,

medmindre alle berørte stater inden flyvningens påbegyndelse har givet tilladelse til, at sådanne krigsvåben og sådant krigsmateriel kan befordres under omstændigheder, som helt eller delvist afviger fra dem, der er angivet i dette underpunkt.

(c) Luftfartsforetagendet skal sikre, at luftfartøjschefen inden flyvningens påbegyndelse har modtaget de nærmere oplysninger om og fået oplyst placeringen om bord på flyvemaskinen af eventuelle krigsvåben og krigsmateriel, som skal befordres.

OPS 1.070

Befordring af jagtvåben og -ammunition

(a) Luftfartsforetagendet skal træffe alle rimelige foranstaltninger for at sikre, at luftfartsforetagendet modtager underretninger om eventuelle jagtvåben, som skal befordres ad luftvejen.

(b) Et luftfartsforetagende, som tillader befordring af jagtvåben, skal sikre, at våbnene

(1) anbringes i flyvemaskinen på et sted, som er utilgængeligt for passagerer under flyvning, medmindre Myndigheden har fastslået, at dette krav ikke kan opfyldes, og godkendt, at andre procedurer anvendes, og

(2) ikke er ladt, i tilfælde af skydevåben eller andre våben, som kan indeholde ammunition.

(c) Ammunition til jagtvåben kan befordres i passagerernes indcheckede bagage med forbehold af visse begrænsninger i overensstemmelse med de tekniske instruktioner (se OPS 1.1160(b)(5)) som defineret i OPS 1.1150(a)(14).

OPS 1.075

Metode for personbefordring

Luftfartsforetagendet skal træffe alle rimelige foranstaltninger for at sikre, at der ikke under flyvning befinder sig personer i nogen del af en flyvemaskine, som ikke er bestemt til personers ophold, medmindre luftfartøjschefen har givet midlertidig adgang til en given del af flyvemaskinen

(1) med det formål at træffe de foranstaltninger, som er nødvendige af hensyn til sikkerheden for flyvemaskinen og for eventuelle personer, dyr eller gods heri, eller

(2) hvor der befordres fragt eller forsyninger, og som er en del af flyvemaskinen, der er beregnet til personers adgang under flyvning.

OPS 1.080

Udbud af farligt gods til lufttransport

Luftfartsforetagendet skal træffe alle rimelige foranstaltninger for at sikre, at ingen person udbyder eller modtager farligt gods til lufttransport, medmindre vedkommende er uddannet hertil, og godset er behørigt klassificeret, dokumenteret, certificeret, beskrevet, emballeret, mærket og etiketteret og i transportegnet stand som fastsat i de tekniske instruktioner og relevant EU-lovgivning.

OPS 1.085

Besætningens ansvar

(a) Et besætningsmedlem skal have ansvaret for en tilfredsstillende udførelse af vedkommendes pligter, som:

(1) vedrører sikkerheden for flyvemaskinen og de ombordværende, og som

(2) er anført i de instruktioner og procedurer, der er fastsat i driftshåndbogen.

(b) Et besætningsmedlem skal:

(1) til luftfartøjschefen indberette enhver hændelse, som har eller kunne have bragt sikkerheden i fare, og

(2) benytte luftfartsforetagendets hændelsesindberetningsskemaer i overensstemmelse med JAR-OPS 1.420. I alle sådanne tilfælde skal den berørte luftfartøjschef have tilstillet en kopi af rapporten.

(c) Et besætningsmedlem må ikke udføre pligter på en flyvemaskine:

(1) hvis vedkommende er under indflydelse af et lægemiddel, som Myndigheden mener kan påvirke vedkommendes evner på en måde, der udgør en sikkerhedsrisiko,

(2) efter dybvandsdykning, medmindre der er forløbet et rimeligt tidsrum,

(3) efter bloddonation, medmindre der er forløbet et rimeligt tidsrum,

(4) hvis de gældende lægelige krav ikke er opfyldt, eller hvis vedkommende på nogen måde betvivler at være i stand til at udføre sine pålagte pligter, eller

(5) hvis vedkommende ved eller har mistanke om, at han lider af træthed eller føler sig uarbejdsdygtig i en grad, som udgør en risiko for, at flyvningen kan blive bragt i fare.

(d) Besætningsmedlemmet skal være underlagt passende krav til indtagelse af alkohol, som skal fastsættes af luftfartsforetagendet, og som skal kunne godkendes af Myndigheden, og som ikke må være mindre restriktive end følgende:

(1) der må ikke indtages nogen form for alkohol mindre end 8 timer før det angivne mødetidspunkt for en flyvetjenesteperiode eller før påbegyndelsen af en stand by-periode,

(2) alkoholpromillen må ikke overstige 0,2 ved påbegyndelsen af en flyvetjenesteperiode,

(3) der må ikke indtages alkohol i flyvetjenesteperioden eller i stand by-perioden.

(e) Luftfartøjschefen

(1) er ansvarlig for en sikker operation af flyvemaskinen og for de ombordværendes sikkerhed i flyvetiden,

(2) har bemyndigelse til at afgive de ordrer, vedkommende skønner nødvendige for at opretholde sikkerheden om bord på flyvemaskinen og for de personer og deres ejendele, som befordres,

(3) har bemyndigelse til at landsætte enhver person eller enhver del af fragten, som efter luftfartøjschefens mening kan udgøre en potentiel fare for flyvemaskinens eller de ombordværendes sikkerhed,

(4) må ikke tillade befordring i flyvemaskinen af en person, som forekommer påvirket af alkohol eller narkotika i en sådan grad, at der er sandsynlighed for, at flyvemaskinens og de ombordværendes sikkerhed er truet,

(5) har ret til at nægte at befordre afviste passagerer, udviste personer eller personer i forvaring, hvis befordringen af sådanne personer udgør en risiko for flyvemaskinens eller passagerernes sikkerhed,

(6) skal sikre, at alle passagerer er informeret om, hvor nødudgangene findes, og om placering og brug af relevant sikkerheds- og nødudstyr,

(7) skal sikre, at alle operationelle procedurer og checklister overholdes i overensstemmelse med driftshåndbogen,

(8) må ikke tillade noget besætningsmedlem at udøve nogen aktivitet under start, første del af stigningen, slutindflyvning og landing, bortset fra de opgaver, der er nødvendige for en sikker operation af flyvemaskinen,

(9) må ikke tillade:

(i) at en flight data rekorder deaktiveres eller slukkes, eller at dennes rekorderinger slettes under flyvningen, eller tillade, at rekorderede data slettes efter flyvningen i tilfælde af, at der sker et havari eller en hændelse, som skal indberettes,

(ii) at cockpittets voice rekorder deaktiveres eller slukkes under flyvningen, medmindre luftfartøjschefen mener, at de rekorderede data, som ellers ville blive slettet automatisk, bør gemmes med henblik på undersøgelse af en hændelse eller et havari, eller tillade, at de rekorderede data slettes manuelt under eller efter flyvningen i tilfælde af et havari eller en hændelse, som skal indberettes,

(10) skal afgøre, hvorvidt luftfartøjschefen vil godkende en flyvemaskine med uanvendelige funktioner, som er tilladt ifølge CDL eller MEL, og

(11) skal sikre, at der er udført inspektion før flyvningen.

(f) Luftfartøjschefen skal i en nødsituation, som kræver øjeblikkelig beslutning og indsats, træffe enhver foranstaltning, som vedkommende anser for nødvendig under de gældende omstændigheder. I sådanne tilfælde kan luftfartøjschefen af hensyn til sikkerheden afvige fra regler, operationelle procedurer og metoder.

OPS 1.090

Luftfartøjschefens beføjelser

Luftfartsforetagendet skal træffe alle rimelige foranstaltninger for at sikre, at alle personer om bord på flyvemaskinen overholder alle retmæssige ordrer, som luftfartøjschefen udsteder for at opretholde sikkerheden om bord på flyvemaskinen og for de personer og det gods, som befordres.

OPS 1.100

Adgang til cockpittet

(a) Luftfartsforetagendet skal sikre, at ingen personer, bortset fra flyvebesætningsmedlemmer, som er udpeget til en flyvning, får adgang til eller befordres i cockpittet, medmindre denne person

(1) er et operativt besætningsmedlem,

(2) er repræsentant for den Myndighed, som er ansvarlig for certificering, attestering eller inspektion, hvis det er påkrævet som led i udførelsen af den pågældendes tjenstlige pligter, eller

(3) har fået tilladelse hertil og befordres i overensstemmelse med instruktionerne i driftshåndbogen.

(b) Luftfartøjschefen skal sikre:

(1) at adgang til cockpittet af sikkerhedshensyn ikke skaber forvirring og/eller forstyrrer operationen af flyvemaskinen, og

(2) at alle personer, som befordres i cockpittet, er gjort bekendt med de relevante sikkerhedsprocedurer.

(c) Det er luftfartøjschefens ansvar at træffe den endelige afgørelse om adgang til cockpittet.

OPS 1.105

Uautoriseret befordring

Luftfartsforetagendet skal træffe alle rimelige foranstaltninger for at sikre, at der ikke er personer eller fragt skjult om bord på flyvemaskinen.

OPS 1.110

Bærbare elektroniske anordninger

Luftfartsforetagendet må ikke tillade personer at anvende - og skal træffe alle rimelige foranstaltninger for at sikre, at ingen personer anvender - bærbart elektronisk udstyr om bord på flyvemaskinen, som kan have negativ indvirkning på flyvemaskinens systemer og udstyr.

OPS 1.115

Alkohol og narkotika

Luftfartsforetagendet må ikke tillade personer, som er påvirket af alkohol eller narkotika i en grad, der kan bringe flyvemaskinens og passagerernes sikkerhed i fare, adgang til eller ophold i flyvemaskinen og skal træffe alle rimelige foranstaltninger for at sikre, at dette ikke sker.

OPS 1.120

Fare for sikkerheden

Luftfartsforetagendet skal træffe alle rimelige foranstaltninger for at sikre, at ingen personer handler uforsvarligt eller forsømmeligt eller tilsvarende undlader at handle og derved

(1) bringer flyvemaskinen eller en ombordværende person i fare eller

(2) bevirker eller tillader, at en flyvemaskine bringer personer eller gods i fare.

OPS 1.125

Dokumenter, som skal forefindes om bord

(a) Luftfartsforetagendet skal sikre, at følgende dokumenter eller kopier heraf forefindes om bord under hver flyvning:

(1) registreringsbevis,

(2) luftdygtighedsbevis,

(3) støjcertifikat (hvis relevant),

(4) driftstilladelse (Air Operator Certificate - AOC)

(5) luftfartøjsradiolicens og

(6) ansvarsforsikringspolice(r).

(b) Hvert flyvebesætningsmedlem skal på hver flyvning medbringe et gyldigt flyvebesætningscertifikat med de relevante ratings til den pågældende flyvning.

(c) Hvert operationelt kabinebesætningsmedlem skal på hver flyvning medbringe et gyldigt erhvervskvalifikationsbevis, som viser datoerne for og indholdet af den gennemførte uddannelse af relevans for den flyvemaskinetype eller -variant, der skal opereres.

OPS 1.130

Håndbøger, som skal forefindes om bord

Luftfartsforetagendet skal sikre:

(1) at de gældende dele af driftshåndbogen, som vedrører besætningens pligter, forefindes om bord under hver flyvning,

(2) at de dele af driftshåndbogen, som kræves for at udføre en flyvning, er lettilgængelige for besætningen om bord på flyvemaskinen, og

(3) at den gældende flyvehåndbog forefindes om bord på flyvemaskinen, medmindre Myndigheden har godkendt, at den i OPS 1.1045, bilag 1, del B, foreskrevne driftshåndbog indeholder de relevante oplysninger for den pågældende flyvemaskine.

OPS 1.135

Yderligere oplysninger og formularer, som skal forefindes om bord

(a) Luftfartsforetagendet skal sikre, at der udover de i OPS 1.125 og OPS 1.130 foreskrevne dokumenter og håndbøger også om bord under enhver flyvning forefindes følgende oplysninger og formularer, som er relevante for operationens type og område:

(1) en operationel flyveplan (Operational Flight Plan), der som minimum indeholder de oplysninger, som kræves i henhold til OPS 1.1060,

(2) flyvemaskinens tekniske logbog (Aeroplane Technical Log), der som minimum indeholder de oplysninger, som kræves i henhold til OPS 1.915(a),

(3) indholdet af den indleverede ATS-flyveplan,

(4) de relevante NOTAM/AIS- instruktionsdokumenter,

(5) de relevante meteorologiske oplysninger,

(6) masse- og balancedokumentation som angivet i Subpart J,

(7) notifikation vedrørende specielle passagerkategorier såsom sikkerhedspersonale, hvis dette personale ikke betragtes som besætning, handicappede personer, afviste passagerer, udviste personer og personer i forvaring,

(8) notifikation vedrørende speciel last inklusive farligt gods, herunder skriftlige oplysninger til luftfartøjschefen som foreskrevet i OPS 1.1215(d),

(9) aktuelle kort og diagrammer og tilhørende dokumenter som foreskrevet i OPS 1.290(b)(7),

(10) enhver anden form for dokumentation, som de stater, der er berørt af den pågældende flyvning, kan kræve, såsom fragtmanifest, passagerliste osv., og

(11) formularer til opfyldelse af Myndighedens og luftfartsforetagendets rapporteringskrav.

(b) Myndigheden kan tillade, at de oplysninger, som er specificeret under ovenstående underpunkt (a), helt eller delvist foreligger i anden form end en trykt papirudgave. Der skal sikres en acceptabel grad af tilgængelighed, anvendelighed og pålidelighed.

OPS 1.140

Informationer, som opbevares på jorden

(a) Luftfartsforetagendet skal sikre:

som minimum, så længe hver flyvning eller række af flyvninger varer,

(i) at informationerne, som vedrører flyvningen, og som er relevante for den pågældende type af operation, opbevares på jorden, og

(ii) at disse oplysninger opbevares, indtil der er lavet en genpart på det sted, hvor de skal opbevares i overensstemmelse med OPS 1.1065, eller, hvis dette er umuligt,

(iii) at de samme oplysninger medbringes i en brandsikker beholder om bord på flyvemaskinen.

(b) De oplysninger, der henvises til i ovenstående underpunkt (a), omfatter:

(1) en kopi af den operationelle flyveplan, hvis relevant,

(2) kopier af de(n) relevante del(e) af flyvemaskinens tekniske logbog,

(3) rutespecifikke NOTAM-dokumenter, hvis sådanne er specifikt udarbejdet af luftfartsforetagendet,

(4) masse- og balancedokumentation, hvis påkrævet (se OPS 1.625), og

(5) notifikation vedrørende speciel last.

OPS 1.145

Bemyndigelse til at inspicere

Luftfartsforetagendet skal sikre, at enhver person, som er bemyndiget hertil af Myndigheden, til enhver tid tillades adgang til og befordring med flyvemaskiner, som opereres i overensstemmelse med en driftstilladelse (AOC), der er udstedt af denne Myndighed, og tillades adgang til og ophold i cockpittet. Luftfartøjschefen kan dog nægte adgang til cockpittet, hvis flyvemaskinens sikkerhed efter hans mening derved ville være truet.

OPS 1.150

Forevisning af dokumenter og rekorderinger

(a) Luftfartsforetagendet skal:

(1) give enhver person, som er bemyndiget hertil af Myndigheden, adgang til alle dokumenter og rekorderinger, der vedrører flyveoperationer eller vedligeholdelse, og

(2) fremlægge alle sådanne dokumenter og rekorderinger efter Myndighedens anmodning inden for et rimeligt tidsrum.

(b) Luftfartøjschefen skal fremlægge de dokumenter, som skal forefindes om bord, inden for et rimeligt tidsrum efter at en person, som har Myndighedens tilladelse hertil, har anmodet herom.

OPS 1.155

Opbevaring af dokumenter

Luftfartsforetagendet skal sikre:

(1) at ethvert originaldokument eller kopier heraf, som luftfartsforetagendet har pligt til at opbevare, opbevares i den krævede tilbageholdelsesperiode, også selvom luftfartsforetagendet ophører med at være operatør af flyvemaskinen, og

(2) at det i tilfælde af, at et besætningsmedlem, for hvem luftfartsforetagendet har ført journal over flyvetjeneste-, tjeneste- og hvileperioder, bliver besætningsmedlem i et andet luftfartsforetagende, stiller denne journal til rådighed for det nye luftfartsforetagende.

OPS 1.160

Opbevaring, fremlæggelse og brug af flight rekorder rekorderinger

(a) Opbevaring af rekorderinger

(1) Efter et havari skal et luftfartsforetagende, som er operatør af en flyvemaskine, der medfører en flight rekorder om bord, i videst muligt omfang opbevare de originale rekorderede data vedrørende havariet i den form, hvori de findes i flight rekorderen, i en periode på 60 dage, medmindre andet er bestemt af den efterforskende myndighed.

(2) Medmindre Myndigheden har givet en forudgående tilladelse, skal et luftfartsforetagende, som opererer en flyvemaskine, der har en flight rekorder om bord, efter en hændelse, som er indberetningspligtig, i videst muligt omfang opbevare de originale rekorderede data vedrørende hændelsen i den form, hvori de findes i flight rekorderen, i en periode på 60 dage, medmindre den efterforskende myndighed bestemmer andet.

(3) Endvidere skal et luftfartsforetagende, som anvender en flyvemaskine, der har en flight rekorder om bord, opbevare de originale rekorderede data i en periode på 60 dage, hvis Myndigheden kræver det, medmindre den efterforskende myndighed har bestemt andet.

(4) Hvis der foreligger krav om, at en flyvemaskine skal have en flight data rekorder om bord, skal luftfartsforetagendet, som opererer denne flyvemaskine:

(i) opbevare rekorderingerne i den periode, der er fastsat i OPS 1.715, 1.720 og 1.725 for rekorderingstiden, undtagen ved afprøvning og vedligeholdelse af flight data rekordere, hvor op til en time af de ældste rekorderede data på afprøvningstidspunktet må slettes, og

(ii) opbevare et dokument, som indeholder de oplysninger, der er nødvendige for at kunne hente og konvertere de lagrede data til tekniske enheder.

(b) Udlevering af rekorderinger

Operatøren af en flyvemaskine, der har en flight rekorder om bord, skal udlevere alle rekorderinger, som er optaget på en flight rekorder, og som er tilgængelige eller bevaret, inden for et rimeligt tidsrum efter, at Myndigheden har anmodet herom.

(c) Brug af rekorderinger

Luftfartsforetagendet for en flyvemaskine, der har en flight rekorder ombord, må ikke:

(1) anvende cockpit voice rekorderens rekorderinger til andre formål end efterforskning af et havari eller en hændelse, som er indberetningspligtig, dog bortset det tilfælde, hvor samtlige berørte besætningsmedlemmer har givet deres samtykke hertil, og

(2) anvende flight data rekorderens rekorderinger til andre formål end efterforskning af et havari eller en hændelse, som er indberetningspligtig, dog bortset fra det tilfælde, hvor disse rekorderinger:

(i) udelukkende anvendes af luftfartsforetagendet til luftdygtigheds- eller vedligeholdelsesformål eller

(ii) afidentificeres eller

(iii) offentliggøres efter sikre procedurer.

OPS 1.165

Leasing

(a) Terminologi

Betegnelserne, som anvendes i dette afsnit, har følgende betydning:

(1) Dry lease - er, når flyvemaskinen opereres under indlejerens AOC.

(2) Wet lease - er, når flyvemaskinen opereres under udlejerens AOC.

(b) Leasing af flyvemaskiner mellem luftfartsforetagender

(1) Wet lease-out. Et luftfartsforetagende, som stiller en flyvemaskine og fuld besætning til rådighed for et andet luftfartsforetagende, og som bibeholder alle de funktioner og ansvarsområder, der foreskrives i underafsnit C, er den pågældende flyvemaskines luftfartsforetagende.

(2) Alle leasingaftaler, undtagen wet lease-out

(i) Med undtagelse af bestemmelserne i ovenstående underpunkt (b)(1) skal et luftfartsforetagende, som anvender en flyvemaskine fra eller stiller en flyvemaskine til rådighed for et andet luftfartsforetagende, indhente forudgående tilladelse til flyvning fra luftfartsforetagendets respektive Myndighed. Alle betingelser, som udgør en del af en sådan godkendelse, skal være indeholdt i leasingaftalen.

(ii) De elementer af leasingaftaler, som er godkendt af Myndigheden, udover leasingaftaler, der omfatter en flyvemaskine og fuld besætning, og hvor det ikke er hensigten at overdrage funktioner og ansvarsområder, skal alle i forbindelse med den leasede flyvemaskine betragtes som variationer af den driftstilladelse, hvorunder flyvningerne skal udføres.

(c) Leasing af flyvemaskiner mellem et luftfartsforetagende og enhver juridisk person, som ikke er et andet luftfartsforetagende.

(1) Dry lease-in

(i) Et luftfartsforetagende må ikke foretage en dry lease-in af en flyvemaskine fra en juridisk person, som ikke er et andet luftfartsforetagende, medmindre dette er godkendt af Myndigheden. Alle betingelser, som udgør en del af en sådan godkendelse, skal være indeholdt i leasingaftalen.

(ii) Et luftfartsforetagende skal for flyvemaskiner under dry lease-in aftaler sikre, at Myndigheden underrettes om og godkender alle afvigelser fra de foreskrevne krav i Subpart K og L og/eller afvigelser fra ethvert luftdygtighedskrav.

(2) Wet lease-in

(i) Et luftfartsforetagende må ikke uden Myndighedens godkendelse foretage wet lease-in af en flyvemaskine fra en juridisk person, som ikke er et andet luftfartsforetagende.

(ii) Et luftfartsforetagende skal for flyvemaskiner under wet lease-in aftaler sikre:

(A) at udlejers sikkerhedsnormer for vedligeholdelse og flyvning er i overensstemmelse med nærværende forordning,

(B) at udlejer er et luftfartsforetagende, som er indehaver af en AOC, der er udstedt af en stat, som har undertegnet Chicagokonventionen,

(C) at flyvemaskinen har et standardluftdygtighedsbevis, som er udstedt i overensstemmelse med ICAO, bilag 8, og

(D) at ethvert krav, som indlejers Myndighed gør gældende, overholdes.

(3) Dry lease-out

Et luftfartsforetagende kan foretage dry lease-out af en flyvemaskine til erhvervsmæssig lufttransport til ethvert luftfartsforetagende i en stat, som har undertegnet Chicagokonventionen, under forudsætning af, at følgende betingelser er opfyldt:

(A) at Myndigheden har givet luftfartsforetagendet dispensation fra de relevante bestemmelser i OPS del 1 og slettet flyvemaskinen fra sin AOC, efter at den udenlandske kontrolmyndighed skriftligt har påtaget sig ansvaret for tilsynet med vedligeholdelse og operation af flyvemaskinen/flyvemaskinerne, og

(B) at flyvemaskinen vedligeholdes i overensstemmelse med et godkendt vedligeholdelsesprogram.

(4) Wet lease-out

Et luftfartsforetagende, som stiller en flyvemaskine og fuld besætning til rådighed for en anden juridisk person, og som bibeholder alle de funktioner og ansvarsområder, der er foreskrevet i Subpart C, er den pågældende flyvemaskines luftfartsforetagende.

SUBPART C

CERTIFICERING AF OG TILSYN MED LUFTFARTSFORETAGENDER

OPS 1.175

Generelle bestemmelser om certificering af luftfartsforetagender

Note 1: I bilag 1 til dette punkt redegøres der for driftstilladelsens indhold og betingelser.

Note 2: I bilag 2 til dette punkt redegøres der for kravene til ledelse og organisation.

(a) Luftfartsforetagendet må ikke operere en flyvemaskine til erhvervsmæssig lufttransport, medmindre det sker i henhold til og i overensstemmelse med betingelserne i en driftstilladelse (AOC).

(b) Luftfartsforetagendet, som ansøger om en driftstilladelse eller om en ændring af en driftstilladelse, skal give Myndigheden tilladelse til at undersøge alle sikkerhedsaspekter af den planlagte operation.

(c) Luftfartsforetagendet, som ansøger om en AOC:

(1) må ikke være indehaver af en AOC, som er udstedt af en anden Myndighed, medmindre de berørte Myndigheder har givet særlig tilladelse hertil,

(2) skal have sit primære forretningssted og eventuelt sit hjemsted i den stat, der har ansvaret for udstedelsen af AOC,

(3) skal kunne godtgøre over for Myndigheden, at vedkommende er i stand til at operere på sikker måde.

(d) Hvis luftfartsforetagendet har flyvemaskiner registreret i forskellige medlemsstater, skal der træffes passende foranstaltninger for at sikre tilstrækkelig sikkerhedskontrol.

(e) Luftfartsforetagendet skal give Myndigheden adgang til sin organisation og sine flyvemaskiner og skal sikre, at der med hensyn til vedligeholdelse gives adgang for alle tilknyttede Part-145-vedligeholdelsesorganisationer med henblik på at fastslå, at OPS 1 til stadighed er opfyldt.

(f) En AOC kan ændres, stilles i bero eller tilbagekaldes, såfremt Myndigheden ikke længere er overbevist om, at luftfartsforetagendet kan opretholde sikre operationer.

(g) Luftfartsforetagendet skal have en ledelsesorganisation, som er i stand til at føre operationel kontrol og tilsyn med enhver flyvning, der udføres i henhold til luftfartsforetagendets AOC.

(h) Luftfartsforetagendet skal have udpeget en ansvarlig leder, som kan godkendes af Myndigheden, og som har luftfartsforetagendets bemyndigelse til at sikre, at alle operationer og vedligeholdelsesaktiviteter kan finansieres og udføres i overensstemmelse med den standard, som Myndigheden kræver.

(i) Luftfartsforetagendet skal have udpeget stillingsindehavere, som kan godkendes af Myndigheden, og som har ansvaret for:

(1) flyveoperationer,

(2) vedligeholdelsessystemet,

(3) uddannelse af besætningsmedlemmer og

(4) jordoperationer.

(j) Luftfartsforetagendet skal sikre, at enhver flyvning udføres i overensstemmelse med bestemmelserne i driftshåndbogen.

(k) Luftfartsforetagendet skal tilvejebringe egnede faciliteter til ground handling for at sikre en sikker håndtering af flyvningerne.

(l) Luftfartsforetagendet skal sikre, at flyvemaskinerne er udstyret og besætningerne kvalificeret i henhold til de krav, der gælder for operationens type og område.

(m) Luftfartsforetagendet skal opfylde kravene til vedligeholdelse i overensstemmelse med Subpart M for alle flyvemaskiner, som opereres i henhold til bestemmelserne i foretagendets AOC.

(n) Luftfartsforetagendet skal udlevere en kopi af driftshåndbogen til Myndigheden som angivet i Subpart P og alle ændringer og revisioner af denne.

(o) Luftfartsforetagendet skal opretholde operationelle støttefaciliteter på hovedoperationsbasen, som er egnede til operationens type og område.

OPS 1.180

Udstedelse, ændring og fortsat gyldighed af en AOC

(a) Et luftfartsforetagende kan ikke få udstedt en AOC eller en variant af en AOC, og denne AOC vil ikke fortsat være gyldig, medmindre:

(1) de flyvemaskiner, der anvendes, er blevet certificeret i overensstemmelse med de gældende krav.

(2) vedligeholdelsessystemet er godkendt af Myndigheden i overensstemmelse med Subpart M, og

(3) luftfartsforetagendet har godtgjort over for Myndigheden, at det er i stand til:

(i) at etablere og opretholde en tilstrækkelig organisation,

(ii) at etablere og opretholde et kvalitetssystem i overensstemmelse med OPS 1.035,

(iii) at overholde de krævede uddannelsesprogrammer,

(iv) at opfylde kravene til vedligeholdelse i overensstemmelse de pågældende operationers art og omfang, herunder de relevante punkter, som foreskrives i OPS 1.175(g) til (o), og

(v) at opfylde OPS 1.175.

(b) Uanset bestemmelsen i OPS 1.185(f) skal luftfartsforetagendet hurtigst muligt give Myndigheden meddelelse om alle ændringer, der foretages i de oplysninger, som indleveres i overensstemmelse med OPS 1.185(a) nedenfor.

(c) Hvis Myndigheden ikke er overbevist om, at kravene i ovenstående underpunkt (a) er opfyldt, kan Myndigheden kræve, at der udføres én eller flere demonstrationsflyvninger, der skal udføres, som om de var erhvervsmæssige transportflyvninger.

OPS 1.185

Administrative krav

(a) Luftfartsforetagendet skal sikre, at følgende oplysninger er indeholdt i den første ansøgning om en AOC og i en eventuel ansøgning om variation eller forlængelse:

(1) Ansøgerens officielle navn, forretningsnavn, adresse og postadresse,

(2) en beskrivelse af den planlagte operation,

(3) en beskrivelse af ledelsesorganisationen,

(4) navn på den ansvarlige leder,

(5) navnene på de vigtigste stillingsindehavere, herunder de ansvarlige for flyveoperationer, vedligeholdelsessystem, uddannelse af besætninger samt jordoperationer, og de pågældende personers kvalifikationer og erfaring samt

(6) driftshåndbogen.

(b) Kun for så vidt angår luftfartsforetagendets vedligeholdelsessystem, skal følgende oplysninger anføres i den første ansøgning om en AOC og i en eventuel ansøgning om variation eller forlængelse samt for hver type af flyvemaskiner, der skal opereres:

(1) luftfartsforetagendets redegørelse for styringen af vedligeholdelsen,

(2) luftfartsforetagendets vedligeholdelsesprogram(mer) for flyvemaskiner,

(3) flyvemaskinens tekniske logbog,

(4) hvis relevant, de(n) tekniske specifikation(er) i vedligeholdelsesaftalen(erne) mellem luftfartsforetagendet og enhver Part-145-godkendt vedligeholdelsesorganisation,

(5) antallet af flyvemaskiner.

(c) Ansøgningen om udstedelse af den første AOC skal indsendes senest 90 dage før datoen for planlagt flyvning. Driftshåndbogen kan indsendes senere, dog senest 60 dage før datoen for planlagt flyvning.

(d) Ansøgningen om en variation af en AOC skal indsendes senest 30 dage inden datoen for planlagt flyvning, medmindre andet er aftalt.

(e) Ansøgningen om forlængelse af en AOC skal indsendes senest 30 dage inden udløbet af den gældende gyldighedsperiode, medmindre andet er aftalt.

(f) Medmindre der opstår særlige omstændigheder, skal Myndigheden med mindst 10 dages varsel informeres om en foreslået udskiftning af en udpeget stillingsindehaver.

Bilag 1 til OPS 1.175

Indhold af og betingelser for driftstilladelsen

En AOC angiver:

(a) luftfartsforetagendets navn og beliggenhed (hovedforretningssted),

(b) udstedelsesdato og gyldighedsperiode,

(c) beskrivelse af den type af operationer, som tilladelsen gælder,

(d) de(n) type(r) af flyvemaskine(r), som det er tilladt at anvende,

(e) registreringsmærker for de(n) tilladte flyvemaskine(r). Dog kan luftfartsforetagender opnå godkendelse af et system, der skal informere Myndigheden om registreringsmærkerne for de flyvemaskiner, som opereres i overensstemmelse med foretagendets AOC,

(f) områder godkendt til flyvning,

(g) særlige begrænsninger og

(h) særlige tilladelser/godkendelser, f.eks.:

- KAT. II/KAT. III (herunder godkendte minima)

- (MNPS) (Minimum Navigation Performance Specifications)

- (ETOPS) Langdistanceflyvning med tomotorede flyvemaskiner

- (RNAV) Områdenavigation

- (RVSM) Reducerede vertikale separationsminima

- Transport af farligt gods.

Bilag 2 til OPS 1.175

En AOC-indehavers ledelse og organisation

(a) Generelt

(1) Luftfartsforetagendet skal have en solid og effektiv ledelsesstruktur for at sikre, at luftfartsvirksomheden drives sikkert. Udpegede stillingsindehavere skal have en dokumenteret kompetence inden for civil luftfart.

(2) I dette bilag forstås ved "kompetence", at vedkommende afhængigt af stillingens art skal have teknisk kompetence og ledererfaring, som kan godkendes af Myndigheden.

(b) Udpegede stillingsindehavere

(1) Driftshåndbogen skal indeholde en beskrivelse af, hvilke funktioner og ansvarsområder udpegede stillingsindehavere har, herunder deres navne, og Myndigheden skal informeres skriftligt om alle planlagte eller faktiske ændringer af udpegelser eller funktioner.

(2) Luftfartsforetagendet skal sikre kontinuiteten i tilsynet i fravær af udpegede stillingsindehavere.

(3) Luftfartsforetagendet skal godtgøre over for Myndigheden, at ledelsesorganisationen er egnet og i passende grad modsvarer operationsnetværket og operationens omfang.

(4) En person, der er udpeget som stillingsindehaver af en AOC-indehaver, kan ikke udnævnes som stillingsindehaver af en anden AOC-indehaver, medmindre Myndigheden kan godkende dette. Udpegede stillingsindehavere skal være forpligtede til at arbejde i et tilstrækkeligt antal timer, så de pågældende kan udføre de ledelsesfunktioner, som er forbundet med størrelsen og omfanget af luftfartsforetagendets virksomhed.

(5) En person kan beklæde mere end én af de nominerede stillinger, hvis Myndigheden kan godkende dette.

Note: Kravene til udpegelse af indehaveren af den nominerede stilling, som har ansvaret for vedligeholdelsessystemet i overensstemmelse med OPS 1.175(i)(2), er fastsat i OPS 1.895.

(c) Tilstrækkeligt personale og tilsyn med personale

(1) Besætningsmedlemmer. Luftfartsforetagendet skal til den planlagte operation ansætte et tilstrækkeligt antal flyve- og kabinebesætningsmedlemmer, som efter behov er uddannet og kontrolleret i overensstemmelse med Subpart N og O.

(2) Ground personale.

(i) Antallet af ansatte på jorden afhænger af flyvningernes art og omfang. Drifts- og ground handling-afdelinger skal især bemandes med uddannet personale, som har indgående forståelse for deres ansvarsområder inden for organisationen.

(ii) Et luftfartsforetagende, som indgår aftaler med andre organisationer om levering af visse ydelser, bibeholder ansvaret for at fastholde en tilstrækkelig standard. I sådanne tilfælde skal en udpeget stillingsindehaver have til opgave at sikre, at en eventuel underleverandør lever op til de krævede standarder.

(3) Tilsyn

(i) Antallet af tilsynsførende, som skal udpeges, afhænger af luftfartsforetagendets struktur og antallet af medarbejdere. Disse tilsynsførendes arbejdsopgaver og ansvarsområder skal defineres, og eventuelle forpligtelser i forbindelse med flyvninger skal tilrettelægges, så de tilsynsførende kan opfylde deres tilsynsmæssige ansvar.

(ii) Tilsynet med alle besætningsmedlemmer skal udføres af enkeltpersoner, som har tilstrækkelig erfaring og personlige egenskaber til at sikre, at der opnås den standard, der er angivet i driftshåndbogen.

(d) Pladsfaciliteter

(1) Luftfartsforetagendet skal sikre, at der er tilstrækkelig arbejdsplads til rådighed på alle operationsbaser for medarbejderne, som er beskæftiget med sikkerheden under flyvninger. Der skal tages hensyn til de behov, som findes hos personale på jorden og hos medarbejdere beskæftiget med operationel kontrol, opbevaring og fremvisning af vigtige rekorderinger, og til besætningernes planlægning af flyvninger.

(2) Kontortjenesterne skal straks kunne distribuere operationelle instruktioner og andre oplysninger til alle berørte medarbejdere.

(e) Dokumentation

Luftfartsforetagendet skal træffe foranstaltninger med henblik på udarbejdelse af håndbøger, ændringer og anden dokumentation.

SUBPART D

operationelle PROCEDURER

OPS 1.195

Operationel kontrol og tilsyn

Luftfartsforetagendet skal udøve operationel kontrol med og udarbejde og vedligeholde en metode for tilsyn med flyveoperationer, som er godkendt af Myndigheden.

OPS 1.200

Driftshåndbog

Luftfartsforetagendet skal udarbejde en driftshåndbog i overensstemmelse med Subpart P til brug for og til vejledning af det operative personale.

OPS 1.205

Det operative personales kompetence

Luftfartsforetagendet skal sikre, at alt personale, der er udpeget til eller er direkte involveret i operationer på jorden og flyveoperationer, instrueres korrekt, har vist deres egnethed til at varetage deres særlige pligter og er bekendt med deres ansvar og med forbindelsen mellem sådanne pligter og operationen som helhed.

OPS 1.210

Udarbejdelse af procedurer

(a) Luftfartsforetagendet skal for hver flyvemaskinetype udarbejde procedurer og instruktioner, der omfatter de pligter, som personale på jorden og besætningsmedlemmer har for alle typer af operationer på jorden og flyveoperationer.

(b) Luftfartsforetagendet skal udarbejde et checklistesystem til brug for besætningsmedlemmer i alle faser af operationen af flyvemaskinen under henholdsvis normale forhold, unormale forhold og i nødsituationer for at sikre, at de operationelle procedurer i driftshåndbogen følges.

(c) Luftfartsforetagendet må ikke kræve, at et besætningsmedlem udfører nogen aktiviteter i kritiske faser af flyvningen bortset fra de aktiviteter, der er nødvendige for en sikker operation af flyvemaskinen.

OPS 1.215

Anvendelse af lufttrafiktjenester

Luftfartsforetagendet skal sikre, at der anvendes lufttrafiktjenester på alle flyvninger, når det er muligt.

OPS 1.220

Luftfartsforetagendets godkendelse af flyvepladser

Luftfartsforetagendet må kun give tilladelse til anvendelse af flyvepladser, som er egnede til de(n) pågældende type(r) af flyvemaskiner og operationer.

OPS 1.225

Flyvepladsens operative minima

(a) Luftfartsforetagendet skal angive flyvepladsens operative minima, som udarbejdes i overensstemmelse med OPS 1.430 for hver afgang, destination eller alternativ flyveplads, der godkendes til anvendelse i henhold til OPS 1.220.

(b) Enhver forøgelse af de angivne værdier, som påbydes af Myndigheden, skal lægges til de minima, der er angivet i overensstemmelse med ovennævnte underpunkt (a).

(c) Minima for en specifik type indflyvnings- og landingsprocedure anses for gældende, hvis:

(1) jordudstyret, som fremgår af det respektive diagram, og som kræves til den planlagte procedure, er operativt,

(2) de flyvemaskinesystemer, som er nødvendige for den pågældende indflyvningstype, er operative,

(3) de krævede kriterier for en flyvemaskines funktion er opfyldt, og

(4) besætningen er kvalificeret i overensstemmelse hermed.

OPS 1.230

Instrumentprocedurer ved udflyvning og indflyvning

(a) Luftfartsforetagendet skal sikre, at der anvendes instrumentprocedurer for udflyvning og indflyvning, som er udarbejdet af den stat, hvori flyvepladsen er beliggende.

(b) Uanset ovenstående underpunkt (a) kan en luftfartøjschef acceptere en ATC-klarering for at afvige fra en bekendtgjort afgangs- eller ankomstrute, forudsat at kriterierne for hindringsfrihed overholdes, og forudsat, at der i fuldt omfang tages hensyn til flyveforholdene. Slutindflyvningen skal udføres visuelt eller i overensstemmelse med den fastsatte instrumentindflyvningsprocedure.

(c) Luftfartsforetagendet må kun indføre andre procedurer end dem, som skal anvendes i overensstemmelse med ovenstående underpunkt (a), under forudsætning af, at disse procedurer er godkendt af den stat, hvori flyvepladsen er beliggende, hvis en sådan godkendelse er påkrævet, og under forudsætning af Myndighedens godkendelse.

OPS 1.235

Procedurer for støjbegrænsning

(a) Luftfartsforetagendet skal udarbejde operationelle procedurer for støjbegrænsning under instrumentflyvning i overensstemmelse med ICAO PANS OPS bind 1 (Dok. 8168-OPS/611) og gældende EU-lovgivning.

(b) Procedurerne for støjbegrænsning i forbindelse med stigning ved start, som angives af luftfartsforetagendet for en given type af flyvemaskine, skal være de samme for alle flyvepladser.

OPS 1.240

Ruter og operationsområder

(a) Luftfartsforetagendet skal sikre, at der kun udføres flyvninger på de ruter og inden for de områder, hvor:

(1) der forefindes faciliteter på jorden og ground services, herunder vejrtjenester, som er egnede til den planlagte operation,

(2) præstationen for den flyvemaskine, som planlægges anvendt, er tilstrækkelig til at overholde kravene til minimumsflyvehøjde,

(3) udstyret i den flyvemaskine, der planlægges anvendt, opfylder mindstekravene til den planlagte operation,

(4) der er egnede kort og diagrammer til rådighed (se OPS 1.135(a)(9)),

(5) der er egnede flyvepladser til rådighed inden for de tids-/afstandbegrænsninger, der er fastsat i OPS 1.245, såfremt der anvendes tomotorede flyvemaskiner.

(6) der findes arealer, som giver mulighed for at foretage sikker nødlanding, hvis der anvendes enmotorede flyvemaskiner.

(b) Luftfartsforetagendet skal sikre, at operationerne udføres i overensstemmelse med eventuelle restriktioner vedrørende ruter og operationelle områder, som er pålagt af Myndigheden.

OPS 1.241

Operation i afgrænset luftrum med reducerede vertikale separationsminima (RVSM)

Luftfartsforetagendet må ikke operere en flyvemaskine i afgrænsede dele af luftrummet, hvor der på grundlag af den regionale luftfartsaftale (Regional Air Navigation Agreement) gælder et vertikalt separationsminimum på 300 m (1000 ft), medmindre Myndigheden har godkendt dette (RVSM-godkendelse) (se også OPS 1.872).

OPS 1.243

Flyvning i områder med specifikke krav til navigation

Luftfartsforetagendet må ikke operere en flyvemaskine i afgrænsede områder eller i en afgrænset del af et angivet luftrum, hvor der på grundlag af den regionale luftfartsaftale er fastsat minimumsspecifikationer for navigation (minimum navigation performance specifications), medmindre Myndigheden har godkendt dette (MNPS/RNP/RNAV-godkendelse) (se også OPS 1.865(c)(2) og OPS 1.870).

OPS 1.245

Maksimal afstand fra en egnet flyveplads for tomotorede flyvemaskiner uden en ETOPS-godkendelse

(a) Medmindre dette specifikt er godkendt af Myndigheden i overensstemmelse med OPS 1.246(a) (ETOPS-godkendelse), må luftfartsforetagendet ikke anvende tomotorede flyvemaskiner på en rute, som indeholder et punkt, der befinder sig længere fra en egnet flyveplads end:

(1) for flyvemaskiner i præstationsklasse A med enten:

(i) en godkendt kabinekonfiguration på 20 eller flere sæder eller

(ii) en maksimal startmasse på 45.360 kg eller derover,

den afstand, der flyves på 60 minutter ved den marchfart med en motor ude af drift, som er fastsat i overensstemmelse med nedenstående underpunkt (b),

(2) for flyvemaskiner i præstationsklasse B eller C:

(i) den afstand, der flyves på 120 minutter ved den marchfart med en motor ude af drift, som er fastsat i overensstemmelse med nedenstående underpunkt (b), eller

(ii) 300 sømil,

afhængigt af, hvilken afstand der er kortest.

(b) Luftfartsforetagendet skal fastsætte en hastighed til beregning af den maksimale afstand til en egnet flyveplads for hver type af tomotorede flyvemaskiner eller for hver variant, der opereres, på ikke over VMO baseret på den faktiske flyvehastighed, som flyvemaskinen kan opretholde med en motor ude af drift under følgende forhold:

(1) international standardatmosfære (ISA),

(2) flyvning i niveau

(i) for turbojetflyvemaskiner ved:

(A) FL 170 eller

(B) ved den maksimale flyvehøjde, som flyvemaskinen med en motor ude af drift kan stige til og opretholde ved hjælp af den bruttostigningshastighed, der er angivet i AFM,

afhængigt af, hvilken afstand der er kortest.

(ii) for propeldrevne flyvemaskiner ved:

(A) FL 80 eller

(B) ved den maksimale flyvehøjde, som flyvemaskinen med en motor ude af drift kan stige til og opretholde ved hjælp af den bruttostigningshastighed, der er angivet i AFM,

afhængigt af, hvilken afstand der er kortest.

(3) maksimal kontinuerlig kraft eller effekt på den stadigt fungerende motor,

(4) en masse for flyvemaskinen, som ikke er mindre end resultatet af:

(i) start ved havoverfladen med maksimal startmasse og

(ii) stigning med alle motorer til den optimale marchhøjde ved langdistanceflyvninger og

(iii) flyvning med alle motorer ved langdistancemarchfarten ved denne højde,

indtil den tid, der er gået siden starten, svarer til den gældende grænse, der er fastsat i underpunkt (a) ovenfor.

(c) Luftfartsforetagendet skal sikre, at følgende data, der er specifikke for hver type eller variant, er indeholdt i driftshåndbogen:

(1) den marchfart med en motor ude af drift, der er fastsat i overensstemmelse med underpunkt (b) ovenfor og

(2) den maksimale afstand fra en egnet flyveplads, der er fastsat i overensstemmelse med underpunkt (a) og (b) ovenfor.

Note: De hastigheder og højder (flyveniveauer), som er angivet ovenfor, er kun beregnet til brug ved fastsættelse af den maksimale afstand fra en egnet flyveplads.

OPS 1.246

Operationer med udvidet rækkevidde med tomotorede flyvemaskiner (ETOPS)

(a) Luftfartsforetagendet må ikke udføre operationer uden for den grænseafstand, der er fastsat i overensstemmelse med OPS 1.245, medmindre Myndigheden har godkendt dette (ETOPS-godkendelse).

(b) Luftfartsforetagendet skal forud for udførelse af en ETOPS-flyvning sikre, at der er et passende ETOPS en-route alternativ til rådighed inden for enten den godkendte omdirigeringstid eller en omdirigeringstid, der er baseret på flyvemaskinens MEL-afledte anvendelighedsstatus (serviceability status), afhængigt af, hvilken afstand der er kortest (se også OPS 1.297(d)).

OPS 1 .250

Fastsættelse af minimumsflyvehøjder

(a) Luftfartsforetagendet skal fastsætte minimumsflyvehøjder og udarbejde metoder for fastsættelse af disse højder for alle rutesegmenter, der skal flyves - som giver den krævede terrænklarering under hensyn til kravene i Subpart F til I.

(b) Enhver metode for fastsættelse af minimumsflyvehøjder skal godkendes af Myndigheden.

(c) Hvis de minimumsflyvehøjder, der er fastsat af de overfløjne stater, er højere end de højder, der er fastsat af luftfartsforetagendet, er det de højeste værdier, som er gældende.

(d) Luftfartsforetagendet skal tage følgende faktorer i betragtning ved fastsættelse af minimumsflyvehøjder:

(1) den nøjagtighed, hvormed flyvemaskinens position kan bestemmes,

(2) de sandsynlige unøjagtigheder i de anvendte højdemåleres visninger,

(3) terrænets karakteristika (f.eks. pludselige ændringer i højden over havoverfladen) langs de ruter eller i de områder, hvor der skal udføres flyvninger,

(4) sandsynligheden for at støde på ugunstige vejrforhold (f.eks. kraftig turbulens og nedadgående luftstrømme) og

(5) mulige unøjagtigheder i luftfartskortene.

(e) Ved opfyldelse af de i underpunkt (d) ovenfor foreskrevne krav skal der tages behørigt hensyn til:

(1) korrigeringer for temperatur- og trykvariationer i forhold til standardværdier,

(2) ATC-kravene og

(3) eventuelle forudsigelige hændelser langs den planlagte rute.

OPS 1.255

Brændstofpolitik

(a) Luftfartsforetagendet skal udarbejde en brændstofpolitik med henblik på flyveplanlægning og genplanlægning under flyvning for at sikre, at alle flyvemaskiner medfører tilstrækkeligt brændstof til den planlagte flyvning og reservebeholdninger til at dække afvigelser fra den planlagte flyvning.

(b) Luftfartsforetagendet skal sikre, at planlægningen af flyvninger udelukkende baseres på:

(1) procedurer og data, der er indeholdt i eller udledt af driftshåndbogen, eller på aktuelle data, som er specifikke for flyvemaskinen og

(2) de flyveforhold, hvorunder flyvningen skal udføres, herunder:

(i) realistiske tal for flyvemaskinens brændstofforbrug,

(ii) påregnede masser,

(iii) forventede vejrforhold og

(iv) ATS-procedurer og -begrænsninger.

(c) Luftfartsforetagendet skal sikre, at beregningen forud for flyvningen af det brugbare brændstof, som er påkrævet til en flyvning, omfatter:

(1) brændstof til kørsel på jorden,

(2) brændstof til flyvningen,

(3) reservebrændstof bestående af:

(i) brændstof til nødsituationer,

(ii) brændstof til flyvning til en alternativ flyveplads, hvis der er behov for en alternativ destination. (Dette udelukker ikke, at afgangsflyvepladsen vælges som alternativ destination),

(iii) endeligt reservebrændstof og

(iv) yderligere brændstof, hvis det er påkrævet i forbindelse med den pågældende operationstype (f.eks. ETOPS) og

(4) ekstra brændstof, hvis dette kræves af luftfartøjschefen.

(d) Luftfartsforetagendet skal sikre, at procedurerne for beregning af brændstofbehovet ved ændring af planerne undervejs, når en flyvning skal foregå ad en anden rute eller til en anden destination end den oprindeligt planlagte, omfatter:

(1) brændstof til den resterende del af flyvningen,

(2) reservebrændstof bestående af:

(i) brændstof til nødsituationer,

(ii) brændstof til flyvning til en alternativ flyveplads, hvis der er behov for en alternativ destination. (Dette udelukker ikke, at afgangsflyvepladsen vælges som alternativ destination),

(iii) endeligt reservebrændstof og

(iv) yderligere brændstof, hvis det er påkrævet i forbindelse med den pågældende operationstype (f.eks. ETOPS) og

(3) ekstra brændstof, hvis dette kræves af luftfartøjschefen.

OPS 1.260

Befordring af bevægelseshæmmede personer

(a) Luftfartsforetagendet skal udarbejde procedurer for befordring af bevægelseshæmmede personer (PRM'er).

(b) Luftfartsforetagendet skal sikre, at bevægelseshæmmede personer ikke tildeles eller optager sæder, hvor deres tilstedeværelse kan:

(1) hindre besætningsmedlemmerne i at udføre deres pligter,

(2) blokere adgangen til nødudstyr eller

(3) hindre en nødevakuering af flyvemaskinen.

(c) Luftfartøjschefen skal underrettes, når der skal befordres bevægelseshæmmede personer om bord.

OPS 1.265

Befordring af udviste eller afviste personer eller personer i forvaring

Luftfartsforetagendet skal udarbejde procedurer for befordring af udviste eller afviste personer eller personer i forvaring for at sikre flyvemaskinens og de ombordværendes sikkerhed. Luftfartøjschefen skal informeres, når de ovennævnte personer medføres om bord.

OPS 1.270

Anbringelse af bagage og fragt

(se bilag 1 til OPS 1.270)

(a) Luftfartsforetagendet skal udarbejde procedurer for at sikre, at kun håndbagage, der kan anbringes tilfredsstillende og sikkert, medtages i flyvemaskinen og medbringes i passagerkabinen.

(b) Luftfartsforetagendet skal udarbejde procedurer for at sikre, at al bagage og fragt om bord, som kan forvolde skade på personer eller ting, eller som kan blokere gange og udgange, hvis den forskubber sig, placeres i lastrum, der er konstrueret til at forhindre, at bagagen/fragten kan flytte sig.

OPS 1.280

Passagerernes placering

Luftfartsforetagendet skal udarbejde procedurer for at sikre, at passagererne er placeret således, at de i tilfælde af, at en nødevakuering er påkrævet, bedst kan medvirke til og ikke hæmmer evakueringen af flyvemaskinen.

OPS 1.285

Instruering af passagerer

Luftfartsforetagendet skal sikre:

(a) Generelt

(1) at passagererne mundtligt orienteres om sikkerhedsspørgsmål, hvilket helt eller delvist kan ske gennem en audiovisuel præsentation.

(2) at passagererne forsynes med en sikkerhedsbrochure, på hvilken instruktionerne i billedform viser, hvordan nødudstyr og nødudgange, som kan forventes anvendt af passagererne, fungerer.

(b) Før start

(1) at passagererne informeres om følgende spørgsmål, hvis disse er relevante:

(i) bestemmelser om rygning,

(ii) at ryglænet skal være i oprejst position og bordet klappet op,

(iii) nødudgangenes placering,

(iv) placering og anvendelse af gulvmarkeringer, som viser hen til nødudgangene,

(v) anbringelse af håndbagage,

(vi) begrænsninger i brugen af bærbart elektronisk udstyr og

(vii) placering og indhold af sikkerhedsbrochuren,

og

(2) at passagererne får en demonstration af følgende:

(i) brugen af sikkerhedsbælter og/eller sikkerhedsseler, herunder hvordan sikkerhedsbæltet og/eller sikkerhedsselen spændes og åbnes,

(ii) iltudstyrets placering og anvendelse, hvis påkrævet (se OPS 1.770 og OPS 1.775). Passagererne skal også informeres om, at rygning er forbudt, når der anvendes ilt, og

(iii) redningsvestenes placering og anvendelse, hvis påkrævet (se OPS 1.825).

(c) Efter start

(1) at passagererne, hvis det er relevant, gøres opmærksomme på følgende:

(i) bestemmelser om rygning og

(ii) brug af sikkerhedsbælter og/eller sikkerhedsseler.

(d) Før landing

(1) at passagererne, hvis det er relevant, gøres opmærksomme på følgende:

(i) bestemmelser om rygning,

(ii) brug af sikkerhedsbælter og/eller sikkerhedsseler,

(iii) at ryglænet skal være i oprejst position og bordet klappet op,

(iv) genanbringelse af håndbagage og

(v) begrænsninger i brugen af bærbart elektronisk udstyr.

(e) Efter landing

(1) at passagererne gøres opmærksomme på følgende:

(i) bestemmelser om rygning og

(ii) brug af sikkerhedsbælter og/eller sikkerhedsseler.

(f) at passagererne i tilfælde af en nødsituation under flyvning instrueres i de nødforanstaltninger, som egner sig for de pågældende forhold.

OPS 1.290

Forberedelse af flyvning

(a) Luftfartsforetagendet skal sikre, at der udfyldes en operationel flyveplan for hver planlagt flyvning.

(b) Luftfartøjschefen må ikke påbegynde en flyvning, medmindre han finder det godtgjort:

(1) at flyvemaskinen er luftdygtig,

(2) at flyvemaskinens konfiguration er i overensstemmelse med konfigurationsafvigelseslisten (CDL),

(3) at de instrumenter og det udstyr, som er nødvendigt, for at den pågældende flyvning kan gennemføres, er til rådighed i overensstemmelse med Subpart K og L,

(4) at instrumenter og udstyr er i funktionsdygtig stand, bortset fra det, der er tilladt i henhold til MEL,

(5) at de dele af driftshåndbogen, som er nødvendige for at gennemføre flyvningen, er til rådighed,

(6) at de dokumenter, yderligere oplysninger og formularer, som skal være til rådighed i henhold til OPS 1.125 og OPS 1.135, forefindes om bord,

(7) at aktuelle kort, diagrammer og tilhørende dokumenter eller tilsvarende data er til rådighed og dækker den planlagte operation af flyvemaskinen inklusive en eventuel afvigelse fra den planlagte rute, som med rimelighed kan forventes,

(8) at de faciliteter på jorden og ground services, som er nødvendige for den planlagte flyvning, er til rådighed og tilstrækkelige,

(9) at bestemmelserne i driftshåndbogen om kravene til brændstof, olie og ilt og om mindste sikre flyvehøjde, flyvepladsens operative minima og tilgængeligheden af alternative flyvepladser, hvor det er påkrævet, kan overholdes for den planlagte flyvning,

(10) at lasten er korrekt fordelt og forsvarligt sikret,

(11) at flyvemaskinens masse ved påbegyndelsen af startrullestrækningen er således, at flyvningen kan udføres i overensstemmelse med Subpart F til I, afhængigt af, hvad der er gældende, og

(12) at eventuelle operationelle begrænsninger ud over de begrænsninger, der er fastsat i underpunkt (9) og (11) ovenfor, kan overholdes.

OPS 1.295

Valg af flyvepladser

(a) Luftfartsforetagendet skal ved planlægning af en flyvning udarbejde procedurer for valg af destinationsflyvepladser og/eller alternative flyvepladser i overensstemmelse med OPS 1.220.

(b) Luftfartsforetagendet skal i den operationelle flyveplan vælge og specificere en alternativ startflyveplads, hvis det ikke er muligt at vende tilbage til afgangsflyvepladsen af vejr- eller driftsmæssige årsager. Den alternative startflyveplads skal befinde sig inden for:

(1) For tomotorede flyvemaskiner enten:

(i) en times flyvetid ved marchfart med en motor ude af drift ifølge flyvehåndbogen (AFM) under standardforhold i vindstille baseret på den faktiske startmasse eller

(ii) to timer eller tiden til den godkendte alternative ETOPS-flyveplads afhængigt af, hvilken der er kortest, ved marchfart med en motor ude af drift ifølge AFM under standardforhold i vindstille for flyvemaskiner og besætninger, der er godkendt til ETOPS, eller

(2) to timers flyvetid ved marchfart med en motor ude af drift ifølge AFM under standardforhold i vindstille baseret på den faktiske startmasse for tre- og firemotorede flyvemaskiner, og

(3) hvis AFM ikke indeholder en marchfart med en motor ude af drift, skal den hastighed, der anvendes ved beregningen, være den hastighed, der opnås med de(n) resterende motor(er) indstillet til maksimal kontinuerlig motorydelse.

(c) Luftfartsforetagendet skal vælge mindst en alternativ destination for hver IFR-flyvning, medmindre:

(1) både:

(i) varigheden af den planlagte flyvning fra start til landing ikke overstiger 6 timer, og

(ii) der er to særskilte landingsbaner til rådighed på destinationen og de fremherskende vejrforhold er således, at indflyvningen fra den relevante minimumssektorhøjde og landingen kan udføres i VMC i perioden fra en time før til en time efter det forventede tidspunkt for ankomst til destinationen,

eller

(2) destinationen er fjerntbeliggende, og der ikke findes nogen egnet alternativ destination.

(d) Luftfartsforetagendet skal vælge to alternative destinationer, når de relevante vejrrapporter eller -udsigter for destinationen eller en kombination heraf angiver:

(1) at vejrforholdene i en periode fra 1 time før til 1 time efter det forventede ankomsttidspunkt vil være dårligere end de gældende planlægningsminima eller

(2) når der ikke foreligger meteorologiske oplysninger.

(e) Luftfartsforetagendet skal angive eventuelle krævede alternative flyvepladser i den operationelle flyveplan.

OPS 1.297

Planlægningsminima for IFR-flyvninger

(a) Planlægningsminima for startalternativer. Luftfartsforetagendet må ikke vælge en flyveplads som alternativ startflyveplads, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil svare til eller være bedre end de gældende mindstekrav til landing, der er fastsat i overensstemmelse med OPS 1.225. Skydækkehøjden skal tages i betragtning, hvis de eneste muligheder for indflyvning er ikke-præcisions- og/eller cirklingindflyvning. Der skal tages hensyn til eventuelle begrænsninger i forbindelse med operationer med en motor ude af drift.

(b) Planlægningsminima for destinations- og alternative destinationsflyvepladser. Luftfartsforetagendet må kun vælge destinationsflyvepladsen og/eller alternativ(e) destinationsflyveplads(er), når de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil svare til eller være bedre end nedenstående gældende planlægningsminima:

(1) planlægningsminima for en destinationsflyveplads:

(i) RVR/sigtbarhed angivet i overensstemmelse med OPS 1.225 og

(ii) skydækkehøjden er lig med eller over MDH ved ikke-præcisions- eller cirklingindflyvning og

(2) planlægningsminima for alternativ(e) destinationsflyveplads(er):

Tabel 1

Planlægningsminima - en-route og alternative destinationsflyvepladser

Indflyvningstype // Planlægningsminima

Kat. II og III // Kat. I (note 1)

Kat. I // Ikke-præcision

(note 1 & 2)

Ikke-præcision // Ikke-præcision

(note 1 & 2) plus

200 ft/1000 m

Cirkling // Cirkling

Note 1 RVR.

Note 2. Skydækkehøjden skal være lig med eller over MDH.

(c) Planlægningsminima for en alternativ flyveplads en-route. Luftfartsforetagendet må ikke vælge en flyveplads som alternativ flyveplads en-route, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil være lig med eller bedre end planlægningsminima i overensstemmelse med ovenstående tabel 1.

(d) Planlægningsminima for en alternativ ETOPS-flyveplads en-route. Luftfartsforetagendet må ikke vælge en flyveplads som alternativ ETOPS-flyveplads en-route, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil være lig med eller bedre end de planlægningsminima, der foreskrives i nedenstående tabel 2, og i overensstemmelse med luftfartsforetagendets ETOPS-godkendelse.

Tabel 2

Planlægningsminima - ETOPS

>TABELPOSITION>

OPS 1.300

Indlevering af ATS-flyveplan

Luftfartsforetagendet skal sikre, at en flyvning ikke påbegyndes, medmindre der er indleveret en ATS-flyveplan eller indleveret tilstrækkelige oplysninger til, at alarmeringstjenesterne om nødvendigt kan aktiveres.

OPS 1.305

Påfyldning/udtømning af brændstof, mens passagererne er ved at gå om bord, er om bord eller er ved at gå fra borde

(se bilag 1 til OPS 1.305)

Luftfartsforetagendet skal sikre, at ingen flyvemaskine får påfyldt/udtømt flyvebenzin eller brændstof af wide-cut-typen (f.eks. Jet-B eller tilsvarende), eller hvis en blanding af disse brændstoftyper forekommer, når passagererne er ved at gå om bord, er om bord eller er ved at gå fra borde. Der skal i alle andre tilfælde træffes de fornødne foranstaltninger, og flyvemaskinen skal være tilstrækkeligt bemandet med kvalificeret personale, der er parat til at iværksætte og lede en evakuering af flyvemaskinen på den mest praktiske og hurtigst mulige måde.

OPS 1.307

Påfyldning/udtømning af wide-cut-brændstof

Luftfartsforetagendet skal udarbejde procedurer for påfyldning/udtømning af wide-cut-brændstof (f.eks. Jet B eller tilsvarende), hvis dette er påkrævet.

OPS 1.310

Besætningsmedlemmer på stationer

(a) Flyvebesætningsmedlemmer

(1) Under start og landing skal hvert flyvebesætningsmedlem, som er pålagt cockpittjeneste, være på sin station.

(2) I alle andre faser af flyvningen skal ethvert flyvebesætningsmedlem, som er pålagt cockpittjeneste, forblive på sin station, medmindre den pågældendes fravær er påkrævet for at udføre vedkommendes pligter i forbindelse med flyvningen eller for at dække fysiologiske behov under forudsætning af, at mindst en behørigt kvalificeret pilot til enhver tid forbliver ved flyvemaskinens styreudstyr.

(b) Kabinebesætningsmedlemmer. På alle dæk i flyvemaskinen, hvor der opholder sig passagerer, skal de påkrævede kabinebesætningsmedlemmer sidde på deres anviste stationer under start og landing, og når luftfartøjschefen skønner det nødvendigt af sikkerhedshensyn.

OPS 1.315

Udstyr til nødevakuering

Luftfartsforetagendet skal udarbejde procedurer for at sikre, at et udstyr til nødevakuering, der automatisk folder sig ud, er armeret før taxying, start og landing, når det er sikkert og praktisk muligt.

OPS 1.320

Sæder, sikkerhedsbælter og -seler

(a) Besætningsmedlemmer

(1) Under start og landing, og når luftfartøjschefen skønner det nødvendigt af sikkerhedshensyn, skal hvert besætningsmedlem være behørigt sikret med de til rådighed værende sikkerhedsbælter og -seler.

(2) I andre faser af flyvningen skal hvert flyvebesætningsmedlem i cockpittet holde sit sikkerhedsbælte fastspændt, når vedkommende befinder sig på sin station.

(b) Passagerer

(1) Før start og landing, under taxying, og når det skønnes nødvendigt af sikkerhedshensyn, skal luftfartøjschefen sikre, at alle passagerer om bord befinder sig i et sæde eller en køje med sikkerhedsbæltet eller sikkerhedsselen behørigt fastspændt, hvor en sådan findes.

(2) Luftfartsforetagendet skal påse, og luftfartschefen skal sikre, at flere passagerer i ét flyvemaskinesæde kun tillades i særlige sæder og udelukkende forekommer i forbindelse med en voksen og et barn, som er behørigt sikret med et supplerende bælte eller andet fastspændingsudstyr.

OPS 1.325

Sikring af passagerkabine og pantry(er)

(a) Luftfartsforetagendet skal udarbejde procedurer for at sikre, at alle udgange eller flugtveje er uden forhindringer før taxying, start og landing.

(b)